Mangalyaan: Peneroka Marikh Pertama India

Pada tahun 2014, India menempa sejarah tersendiri dalam dunia astronomi. Tatkala beberapa negara lain gagal menghantar satelit dalam misi sulung mereka ke Marikh, India berjaya menerusi Misi Satelit Marikh (MOM) atau lebih mesra dipanggil Mangalyaan. Satu lagi sejarah dilakar buat negara berkenaan ialah Mangalyaan merupakan misi antara planet pertama yang dilakukan Pertubuhan Penyelidikan Angkasa Lepas India (ISRO). Tetapi bagaimana kejayaan ini dapat dilakar tatkala negara-negara pendahulu seperti Amerika Syarikat dan Rusia gagal?

Pada November 2008, pengerusi ISRO ketika itu iaitu G. Madhavan Nair mengumumkan hasrat India menghantar misi prob ke Marikh. Konsep misi berkenaan dikaji sebaik mungkin oleh Institut Sains dan Teknologi Angkasa Lepas India (IIST) pada tahun 2010 selepas pelancaran prob bulan pertama negara berkenaan, Chandrayaan-1 pada tahun 2008. Selepas ISRO membelanjakan sejumlah $19 juta untuk kajian projek berkenaan, New Delhi meluluskan projek itu pada tahun 2012 dengan anggaran kos mencecah $68 juta. ISRO menganggarkan $23 juta akan dibelanjakan untuk pembinaan satelit sementara baki belanjawan digunakan untuk membina stesen bumi dan penambahbaikan sistem transmisi yang akan digunakan untuk projek-projek ISRO lain.

Tidak semua merasa gembira dengan pengumuman New Delhi berkenaan projek ini. Seperti biasa, ramai mengeluh mengapa dana disalurkan kepada MOM sedangkan ia boleh saja dimanfaatkan untuk pembangunan kemudahan rakyat lebih baik. Bagi pengerusi ISRO ketika itu, K. Radhakrishnan berpandangan ia dilakukan demi menyelesaikan masalah yang dihadapi manusia dan masyarakat. Menerusi temubualnya bersama BBC pada tahun 2013, Radhakrishnan mendedahkan India membelanjakan $1 bilion untuk program angkasa lepas atau 0.34% daripada belanjawan program angkasa lepasnya. Kebanyakan belanjawan diperuntukkan untuk pembinaan satelit komunikasi, penderiaan jauh dan pengemudian untuk aplikasi angkasa lepas. Hampir 35% dibelanjakan untuk pembangunan kenderaan pelancaran dan tujuh hingga lapan peratus dibelanjakan untuk program eksplorasi dan sains. Menurut beliau lagi, melalui program angkasa lepasnya, ia membantu kerajaan dalam pelbagai aspek seperti penambahbaikan dari segi membuat keputusan, pengurusan bencana yang lebih baik dan menyediakan kemudahan komunikasi kepada rakyat melalui satelit-satelit INSAT.

Semasa ia dilancarkan ke angkasa lepas pada 5 November 2013 dari sebuah tapak roket di Sriharikota, tidak ramai tahu kos misi berkenaan merupakan paling murah dalam mana-mana misi ke Marikh setakat ini. Radhakrishnan bila diminta mengulas pasal itu berkata, “Inilah misi antara planet paling murah yang pernah dilakukan India.” Malah, semasa Perdana Menteri Narendra Modi mengadakan lawatan ke Sriharikota pada 30 Jun secara bergurau menyifatkan kos filem Gravity (2013) yang diterbitkan Warner Bros jauh lebih mahal berbanding misi Marikh Delhi, satu pencapaian menakjubkan bagi India. Untuk memastikan kos satelit berkenaan berpatutan, India membina sendiri komponen satelit, mereka reka bentuk satelit dan staf-staf ISRO terpaksa bekerja lebih masa untuk memastikan semuanya berjalan lancar pada hari pelancaran.

Jadi bagaimana India berkemampuan menghasilkan Mangalyaan? Menurut Profesor Andrew Coates, rahsianya terletak pada saiznya yang kecil. Menurut beliau, saiz satelit yang kecil dan hanya mempunyai berat sebanyak 15 kilogram menyumbang kepada kosnya yang rendah. Selain itu, Mangalyaan juga tidak dilengkapi peralatan yang rumit kerana India mensasarkan kajian dan penyelidikan penting di tempat lain yang dilihat boleh melengkapi kajian yang dilakukan negara-negara lain. Mangalyaan dilengkapi alat untuk menguji tahap gas metana di atmosfera Marikh dan ini menarik perhatian ramai saintis kerana diharap dapat menjawab soalan paling besar berkenaan Marikh: benarkah ada hidupan di Marikh?

Ini kerana menurut Coates, ukuran yang diambil Mangalyaan pada komponen-komponen atmosfera Marikh pasti akan membantu lebih banyak kutipan data yang dibuat oleh satelit Amerika Syarikat, Maven dan satelit agensi angkasa lepas Eropah, Mars Express. Ini pasti membantu para penyelidik memahami bagaimana planet merah itu kehilangan sebahagian besar atmosferanya berbilion tahun dahulu. Selain itu, dengan kehadiran tiga satelit ini juga boleh menentukan apa jenis iklim yang pernah wujud di Marikh dan apakah ianya sesuai untuk hidupan wujud di situ.

Ramai menganggap peluang Mangalyaan tipis ke Marikh kerana mengikut peratusan kejayaan misi ke Marikh, peluang kejayaan hanya sebanyak 42% sejak misi pertama Marikh dilancarkan pada tahun 1960. Tetapi bagi MyIswamy Annadurai yang juga ketua misi Marikh India berpandangan, “Undang-undang fizik akan menyebelahi India dan negara ini juga akan mempunyai robot Marikhnya yang pertama.” ISRO sendiri melihat misi berkenaan sebagai satu pertunjukan teknologi untuk menunjukkan kepada dunia pencapaian India sebagai sebuah negara yang berkemampuan membina teknologi tinggi walaupun berhadapan pelbagai halangan.

Bagi Modi sendiri, pencapaian Mangalyaan juga merupakan satu kenyataan geopolitik besar India kepada dunia terutama Amerika Syarikat di mana pada tahun sama ia dilancarkan, Perdana Menteri India itu mengadakan pertemuan dengan Presiden Amerika Syarikat Barack Obama. Dan dengan India berjaya mengalahkan China dalam perlumbaan menuju ke Marikh, ia sudah memberi isyarat kepada Beijing bahawa pengaruh dan kemampuan New Delhi tidak patut dipandang remeh.

Jangkaan misi Mangalyaan ialah selama enam bulan dan ketika ini, ia sudah berada di Marikh selama tiga tahun, sembilan bulan dan 28 hari. Dan dari jam pertama ia berada di orbit Marikh, ia akan mengambil imej pertama planet berkenaan untuk menjawab persoalan kenapa dan bagaimana Marikh kehilangan air. Jika jawapan dapat diperoleh dari Marikh, maka ini dapat membantu kelangsungan hidup manusiawi di bumi untuk jangka masa panjang dan apa pelan kecemasan yang dapat dirancang jika situasi yang pernah melanda Marikh melanda bumi pula.

Kejayaan Mangalyaan merupakan satu kebanggaan bukan saja bagi seluruh rakyat India tetapi juga benua Asia. Bagi mengabadikan kejayaan Mangalyaan, salah satu imej satelit berkenaan digunakan untuk duit 2,000 rupee. Pada tahun 2015, pasukan MOM turut mendapat Anugerah Pelopor Angkasa Lepas 2015 oleh Persatuan Angkasa Lepas Kebangsaan atas kejayaan melaksanakan misi pertama Marikh dengan jayanya. Ianya lebih manis bagi pasukan ini kerana ia ditunjangi beberapa saintis wanita sekaligus mencabar stereotaip bidang sains roket didominasi oleh saintis lelaki. Antara saintis perempuan yang terlibat dengan projek MOM ialah dua Timbalan Pengarah Operasi MOM, Ritu Karidhal dan Nandini Harinath serta Pengarah Program Geosat di Pusat Satelit Isro, Anuradha TK.

Tetapi ISRO tidak mahu berhenti di situ saja. Pada tahun lepas, selepas New Delhi memberi lampu hijau kepada usaha penyelidikan Marikh melalui cadangan belanjawan 2017. Menerusi projek MOM2, India bakal bekerjasama dengan Perancis dan ISRO berjanji melalui projek ini, ia akan mendapat penaiktarafan berbanding misi Mangalyaan pertama. Buat masa ini, ISRO masih mempertimbang idea menghantar misi satelit, kapal pendarat atau kenderaan perayau atau hanya menghantar satelit dengan kelengkapan lebih canggih. Semua itu akan ditentukan selepas India menghantar satelit Chandrayaan-2 ke bulan pada Disember 2018, di mana akan menampilkan kenderaan perayau India pertama.

Jika benar India mahu menggunakan kenderaan perayau untuk misi kedua Mangalyaan di Marikh, Agensi Aeronautik dan Angkasa Lepas Kebangsaan (NASA) mahu menawarkan peralatan radio Elektra bagi memudahkan hubungan antara kenderaan perayau dengan pusat kawalan misi dan memperbaiki komunikasi NASA dengan misi-misinya di Marikh. ISRO juga sedang mempertimbang idea yang diutarakan Pengarah Makmal Pendorongan Jet (JPL) NASA, Michael M. Watkins untuk membantu kelengkapan saintifik yang boleh dibawa MOM2.

ISRO juga mempunyai hajat besar iaitu mengadakan misi penerokaan planet Zuhrah. Walaupun ia masih lagi dalam peringkat perancangan, ISRO mahu mengkaji tahap karbon dioksida atmosfera planet berkenaan untuk mengetahui bagaimana pertambahan gas rumah hijau dalam atmosfera bumi kita. Profesor Jacques Blamont, seorang ahli astrofizik dan bekas ketua agensi angkasa lepas Perancis berpandangan ISRO mungkin melengkapkan satelit mereka dengan belon yang membawa radar pengimejan sintetik. Satelit itu akan dilancarkan ke atmosfera planet yang digelar kembar bumi itu untuk mengkaji keadaan dan perubahan suhu planet berkenaan. Bekas pengarah ISRO merangkap pengerusi jawatankuasa penasihat ISRO, U.R. Rao sedar antara cabaran yang menanti ialah keadaan planet yang panas akan memendekkan jangka hayat peralatan bila berada di atmosfera Zuhrah. Ini mendorong Rao berpandangan antara cara mengatasi masalah berkenaan ialah membuat belon dari bahan metalik. Dan ini sekali lagi menarik perhatian Amerika dan Watkins tidak menolak NASA berkemungkinan sedia bekerjasama dengan rakan sejawat mereka dari New Delhi untuk misi Zuhrah.

SUMBER


Pasangan Yang Macam Mana Lelaki & Perempuan Cari?

Dr. Robert Cramer pernah buat bancian ke atas 150 orang. Dia tanya pasangan yang ideal bagi lelaki dan perempuan.Menurut bancian tersebut, sebanyak 42% lelaki akan mencari perempuan yang ada tarikan, muda, sihat dan ada tindak balas seksual. Rata-ratanya menumpu pada luaran.

Tetapi, untuk ciri-ciri luaran ini, cuma 27% saja perempuan yang cari. Manakala 52% perempuan akan cari lelaki yang bijak, bermotivasi, jujur dan ada kapasiti pendapatan yang stabil.

Lelaki sebanyak 39% yang cari perempuan-perempuan pandai dan tak tengok luaran sangat.

Keputusan ini menyokong kenyataan ‘lelaki cuma nak perempuan cantik’ dan ‘perempuan cuma nak lelaki berduit’. Tapi kajian yang dibuat oleh Adam Karbowski dari Columbia University agak berbeza. Dia dapati, perempuan cenderung memilih lelaki yang ada rupa dan kacak.

Tapi, perempuan tidak mudah-mudah menolak lelaki yang tak ada rupa ini. Kalau lelaki itu cerdik dan bijak, perempuan ada kecenderungan untuk tidak menolak.

Walau bagaimanapun, paras rupa tetap mempengaruhi pilihan wanita berbanding kecerdikan lelaki. Tapi, wanita akan lebih memilih lelaki yang ada rupa dan pada masa yang sama dia cerdik.

Untuk lelaki pulak, kajian Karbowski kata lelaki lebih meletakkan nilai pada perempuan cantik berbanding perempuan bijak.Tetapi lelaki akan cenderung menjauhkan diri pada perempuan yang semakin bijak. Tetapi lelaki juga kurang minat dengan perempuan yang tak bijak. Lelaki nak tengah-tengah saja kebijaksanaan perempuan. Kalau lebih tak mahu, kurang pun tak mahu.

Berbeza dengan perempuan, lelaki yang semakin bijak, akan mudah untuk perempuan dekati.

Kajian Karbowski ini menjelaskan kenapa perempuan bijak kelihatan memberikan ancaman kepada lelaki. Malah ini juga menjelaskan kenapa kadangkala perempuan nak nampak kurang cerdik supaya mudah didekati lelaki.

Tapi eksperimen Karbowski ini tak dapat jelaskan kenapa lelaki kurang minat dengan perempuan bijak.

Jurnal yang diterbitkan pada tahun 2015 kata, lelaki kurang tertarik dengan perempuan bijak kerana perempuan yang lebih bijak daripada lelaki akan memusnahkan ego lelaki. Ada kajian lain menyatakan, lelaki suka perempuan bijak kalau buat kerja-kerja kasual. Tapi kalau melibatkan hal peribadi, lelaki kurang minat dengan perempuan bijak.

Ada juga kajian lain dari University of Worcester kata, perempuan lebih memandang sikap dan sifat lelaki berbanding paras rupanya.


Tips Kesihatan Mental Semasa Tempoh PKP

Dengan kebanyakan negara menguatkuasakan Perintah Kawalan Pergerakan (PKP) atau perintah berkurung untuk tempoh-tempoh tertentu, pada awalnya ramai menganggap ia sebagai tempoh cuti dan boleh dilalui dengan mudah. Tetapi perkara sebegini dilihat memberi tekanan mental kepada ramai orang di seluruh dunia.

Justeru, sedikit tips bagaimana hendak mengharungi hari-hari semasa tempoh PKP atau perintah berkurung berjalan:

Siapa sangka bila pergi ke kedai mamak, bersua dengan rakan-rakan atau bertegur sapa dengan individu semasa menaiki pengangkutan awam/di jalanan sebenarnya perkara-perkara mikro yang memberi suntikan motivasi tambahan untuk beroperasi sepanjang hari.

Menurut pakar psikologi, Dr Lucy Atcheson, semasa dalam tempoh pengasingan ini, manusia akan mula merindui perkara-perkara mikro yang biasa dilakukan secara harian. Tambahnya lagi, perkara-perkara sebegini memberi impak besar kepada kesihatan mental manusia lebih-lebih lagi sekiranya tempoh PKP atau perintah berkurung berlangsung untuk tempoh lama.

Justeru, Dr Atcheson menyarankan perkara-perkara mikro baru yang mewujudkan rasa pencapaian kepada diri seperti mempelajari bahasa baru dan membuat senaman baru.

Bohonglah bila sudah terperap di rumah, keinginan untuk mengunyah makanan ringan tidak ada. Keinginan itu sudah tentu ada lebih-lebih lagi sebagai satu cara menghabiskan masa sepanjang hari melayan filem atau siri televisyen secara berterusan.

Tetapi lebih baik berusaha mengekalkan pemakanan seimbang kerana ia bukan saja lebih sihat tetapi juga membantu usaha pemulihan lebih-lebih lagi sekiranya anda berada dalam tempoh kuarantin.

Baru-baru ini, seorang pakar kardiologi dimarahi penguatkuasa sebuah majlis bandaraya selepas berlari di sebuah taman awam kerana melanggar arahan PKP. Tetapi pakar tersebut menegaskan apa yang dilakukannya bertujuan untuk mengekalkan tahap kesihatannya sahaja.

Begini sajalah, berhubung dengan alam tidak semestinya perlu keluar dan langgar arahan PKP seperti pakar itu. Cukup sekadar menghabiskan masa di balkoni (untuk bangunan apartmen atau rumah pangsa) atau halaman rumah dengan menyiram pokok atau mencabut rumput.

Menurut Stephen Buckley, berhubung dengan alam amat membantu kesihatan mental manusia. Justeru jika tiada taman atau balkoni, cukup setakat membuka tingkap dan membenarkan udara segar masuk atau menyiram tanaman dalam rumah.

Hari-hari awal PKP atau perintah berkurung memang elok untuk bermalas-malasan. Tetapi untuk melakukannya untuk satu tempoh lama dianggap tidak baik kepada kesihatan mental.

Justeru bagi yang bekerja di rumah, berusahalah mengekalkan rutin harian seperti sebelum ini tetapi diubahsuai mengikut kesesuaian diri. Namun pada masa sama, berusahalah juga melakukan perkara yang menyeronokkan bagi memastikan kebosanan kehidupan rutin tidak menjejaskan keceriaan hidup lebih-lebih lagi semasa PKP atau perintah berkurung berkuatkuasa.

Lakukan perkara yang menyeronokkan tidak semestinya berkisar kepada Netflix atau Steam. Cubalah cari perkara yang tidak pernah dilakukan seperti memasak atau membuat origami

Bila sudah terperap di rumah, maka tak sah ramai tertumpu kepada skrin sama ada telefon, televisyen atau komputer. Tetapi kurangkan masa di hadapan skrin kerana ia boleh mengganggu kesihatan mental dan ritma tidur individu.

Pelbagaikan aktiviti yang dilakukan semasa di rumah termasuk mengekalkan hubungan silaturahim sesama ahli keluarga.

Kekalkan hubungan sosial walaupun sudah tidak boleh bersua sama ada di pejabat, kedai mamak, sekolah, universiti atau masjid. Dengan perkembangan teknologi hari ini, ia boleh saja dicapai dengan mudah. Paling penting, ia merupakan cara terbaik mengukuhkan kesihatan mental semasa PKP atau perintah berkurung dikuatkuasakan.

Setiap hari, kita didedahkan dengan statistik terkini Covid-19 termasuk kadar kem4tian pesakit di seluruh dunia. Dan bohonglah jika tidak merasa moral berada pada tahap rendah selepas mendengar perkembangan harian Covid-19 termasuk siaran harian Kementerian Kesihatan.

Antara nasihat Pertubuhan Kesihatan Sedunia (WHO) berkenaan isu ini ialah jika anda rasa tertekan atau murung selepas membaca atau menonton berita Covid-19, kurangkan pengambilan berita. Ini kerana berita-berita sebegini boleh memberi tekanan mental yang hebat kepada individu jika terus diambil secara berterusan.

Semasa tempoh PKP atau perintah berkurung ini, bohonglah kalau kita tak merasa negatif dengan semua perkara. Semua benda dipersoalkan dari aspek kerja hinggalah isu perhubungan. Pendek kata, merasakan kita tak layak atas apa yang kita dapat.

Usah fikir sebegitu, cubalah melihat sesebuah perkara buruk itu dari aspek positif. Fikiran sebegini mungkin tidak menyedapkan hati sekarang tetapi baik untuk jangka masa panjang. Fikiran positif merupakan kunci kepada kesihatan mental yang baik lebih-lebih lagi dalam situasi Covid-19.

RUJUKAN:

Gallagher, Sophia. (2020). CORONAVIRUS: HOW TO MANAGE YOUR MENTAL HEALTH DURING SELF-ISOLATION. The Independent. https://www.independent.co.uk/life-style/health-and-families/coronavirus-mental-health-self-isolate-how-to-manage-quarantine-a9404431.html


Sejarah Di Sebalik Lagu ‘Bella Ciao’ Dalam Money Heist

Sebagai peminat siri Netflix, La Casa de Papel atau nama globalnya dikenali sebagai Money Heist merupakan sekuel bersiri bahasa bukan Inggeris (non-English) yang paling banyak ditonton di Netflix, menurut Forbes.

Penonton Money Heist pasti akan mendengar satu lagu yang dianggap sebagai ‘killer part’ dalam siri ini dipanggil sebagai lagu ‘Bella ciao’. Di dalam siri ini, lagu ‘Bella ciao’ dinyanyikan semasa dua plot besar siri ini:

– Iaitu malam sebelum rompakan berlaku yang dinyanyikan oleh Berlin dan Profesor dan
selepas per0mpak menggali dan menjumpai terowong untuk membebaskan diri dari Royal Mint, kilang/muzium untuk mencetak duit di Sepanyol.

Simbolik lagu “Bella ciao” juga menggambarkan kehidupan Profesor yang berkisar pada satu idea, iaitu penentangan (resistance).

“Datuknya (professor), yang berp3rang melawan fasis di Itali, mengajarinya lagu itu – dan dia mengajarkan lagu itu kepada kami.”- Tokyo, Silene Oliveira

Sejarah Lagu ‘Bella ciao’ dan perkembangannya.

Menurut Vladimir L. Marchenkov di dalam buku Arts and Terror, ‘Bella ciao’ yang bermaksud Goodbye Beautiful merupakan lagu rakyat Itali yang dicipta pada abad ke-19. Tiada sumber jelas menunjukkan lagu ini dicipta oleh seseorang individu, tetapi lagu ini menceritakan mengenai kesusahan rakyat Itali terutamanya kaum wanita yang menentang dengan keadaan mereka yang dipaksa bekerja keras di sawah sekitar Utara Itali semasa era pra-industri Itali.

Menurut karya Jerry Silverman, Song That Made History Around the World pula menyatakan bahawa sejarah awal lagu ini pertama kali dinyanyikan oleh sekumpulan wanita-wanita yang bekerja di ladang dan sawah padi di utara Itali untuk sekadar nyanyian untuk meluangkan masa lapang mereka.

Tetapi, sekitar P3rang Dunia Kedua meletus, bait-bait serta lirik lagu ini telah digubah sebagai refleksi kepada golongan “partisan menentang kerajaan fasis Itali” dari tahun 1943 hingga 1945. Lagu ini dinyanyikan oleh sekumpulan rakyat semasa menentang Republik Sosialis Itali yang dipimpin oleh Benito Mussolini dan juga ketika tentera Nazi Jerman yang menduduki Itali.

Lebih tepat lagi, lagu ‘Bella ciao’ dinyanyikan oleh kumpulan militia yang dianggotai oleh golongan marhaen dan orang-orang muda iaitu ‘El Partizano’ (The Partisan). Jadi, ‘Bella ciao’ menjadi ‘anthem’ dalam penentangan rakyat yang inginkan kebebasan dan keamanan.

Lagu ini terus berkembang selepas P3rang Dunia Kedua tamat dan bukan sahaja dinyanyikan semasa berlakunya pernentangan rakyat, tetapi menjadi ‘chants’ bagi peminat-peminat bola di Eropah. Pada tahun 2015, lagu tersebut diharamkan di beberapa daerah di utara Itali, yang beranggapan lagu ini merupakan simbolik kepada golongan berhaluan kiri dan penentang kerajaan Itali.

Bercakap mengenai penentangan rakyat, lagu ini akan dinyanyikan ketika sesi perarakan tunjuk perasaan, protes serta demostrasi jalanan bagi melawan ketidakpuashatian terhadap sesuatu keputusan dan keadaan negara di Eropah. Mengambil contoh beberapa situasi tunjuk perasaan yang menjadikan lagu Bella ciao sebagai lagu penaik semangat mereka:

Jadi, lagu yang dinyanyikan di dalam siri Money Heist ini diambil dari versi P3rang Dunia Kedua.

Semasa tempoh kuarantin Corona Virus pula, lagu ini dinyanyikan kembali sebagai tanda solidariti menentang wabak tersebut. Lagu ini dinyanyikan di tepi-tepi tingkap dan beranda rumah secara beramai-ramai dengan jiran tetangga bagi menaikkan semangat untuk menentang pandemik.

Jadi, lagu ini di dalam siri Money Heist menjadi mesej pembebasan dalam melawan golongan kapitalis. Lagu ini lebih bersemangat apabila didendangkan oleh watak-watak marhaen (per0mpak) yang datang dari latar belakang yang susah.

Dengan character development yang ditunjukkan di dalam siri ini membuatkan penonton menjiwai watak mereka seterusnya menjadikan lagu ‘Bella ciao’ sebagai simbolik terhadap perjuangan mereka.

Sebagai contoh, watak Profesor dan Berlin yang merupakan adik beradik datang dari keluarga marhaen biasa. ayah Profesor memerlukan wang yang banyak untuk merawat Berlin yang mempunyai penyakit degeneratif yang jarang berlaku dalam kalangan manusia. Kos rawatannya amat tinggi dan sukar.

Jadi, rompakan merupakan solusi untuk mendapatkan sumber kewangannya. Ayah Profesor mati ditembak semasa rompakan ketika Profesor dan Berlin masih lagi kecil. Lalu, idea rompakan Royal Mint sebenarnya diambil dari ayahnya. Watak seperti Nairobi merupakan bekas pengedar, penagih dan juga banduan yang mempunyai seorang anak, anaknya telah dipisahkan dari ibunya dan dijaga di rumah anak-anak yatim selepas sahaja ibunya ditangkap dan dimasukkan ke dalam penjara.

Denver juga merupakan banduan dan penagih dadah. Ayah Denver, Moscow merupakan pekerja lombong dan juga per0mpak yang menolong anaknya keluar dari penjara dan membayar hutang-hutang anaknya dari pengedar dadah. Helsinki dan Oslo merupakan dua saudara yang penah terlibat di dalam militari dan menjadi penjenayah p3rang.

Secara keseluruhannya, watak utama di dalam siri ini datang dari situasi yang susah dan berhadap rompakan yang dilakukan bukan sahaja dapat membantu mereka, malah dapat membantu rakyat-rakyat yang lain dan memberi kesedaran kepada rakyat bahawa golongan atasan telah memanipulasi mereka. Tindakan mereka ini boleh diibaratkan sebagai ‘Robin Hood’.

Lagu Bella ciao yang diterjemahkan ke dalam Bahasa Inggeris:

One morning I awakened
Oh Goodbye beautiful, Goodbye beautiful, Goodbye beautiful! Bye! Bye!
One morning I awakened
And I found the invader

Oh partisan carry me away
Oh Goodbye beautiful, Goodbye beautiful, Goodbye beautiful! Bye! Bye!
Oh partisan carry me away
Because I feel death approaching

And if I die as a partisan
(And if I die on the mountain)
Oh Goodbye beautiful, Goodbye beautiful, Goodbye beautiful! Bye! Bye!
And if I die as a partisan
(And if I die on the mountain)
Then you must bury me

Bury me up in the mountain
(And you have to bury me)
Oh Goodbye beautiful, Goodbye beautiful, Goodbye beautiful! Bye! Bye!
Bury me up in the mountain
(And you have to bury me)
Under the shade of a beautiful flower

And the people who shall pass
(And all those who shall pass)
Oh Goodbye beautiful, Goodbye beautiful, Goodbye beautiful! Bye! Bye!
And the people who shall pass
(And all those who shall pass)
Will tell me: “what a beautiful flower”
(And they will say: “what a beautiful flower”)
This is the flower of the partisan

(And this is the flower of the partisan)
Oh Goodbye beautiful, Goodbye beautiful, Goodbye beautiful!
Bye! Bye!
This is the flower of the partisan
(And this is the flower of the partisan)
Who died for freedom

RUJUKAN:

Jerry Silverman (2011), Songs That Made History Around the World, Mel Bay Publications.”

Vladimir L. Marchenkov (2014), Arts and Terror, Cambridge Scholars Publishing.
Wikipedia, Bella ciao.

Celia Fernandez, There’s a Reason the “Bella Ciao” Song Is Featured on La Casa de Papel aka Money Heist. Link: https://www.oprahmag.com/entertainment/tv-movies/a28785300/bella-ciao-lyrics-meaning/

Reddit search: The professor and Berlin relatives?

The history of ‘Bella Ciao’ from ‘La Casa de Papel’, Youtube Link: https://www.youtube.com/watch?v=c9d1ycuCoVg&t=97s

Fandom Wiki: Money Heist

Artikel dikirimkan oleh Amir Zikri untuk The Patriots.


Sejarah Sijil Vaksin Empayar Uthmaniyah

Dengan vaksinasi Covid-19 berjalan di seluruh dunia, banyak negara sudah mengusahakan skim sijil vaksin untuk warga mereka. Bagi mana-mana individu yang sudah divaksin, pasport ini membolehkan mereka dapat melakukan perkara-perkara pra-pandemik seperti makan di restoran, dandanan/guntingan rambut atau menonton acara berskala besar. Tetapi tidak ramai tahu, pelopor terawal sijil vaksin ialah Empayar Turki Uthmaniyyah.

Sebelum negara-negara Eropah mengetahui tentang vaksinasi, ia sudah dilaksanakan oleh empayar berkenaan sejak abad ke-18 lagi. Dua individu bertanggungjawab mempelopori vaksinasi untuk kerajaan itu ialah dua doktor berdarah Yunani, Emmanuel Timonis (1669–1720) dan Jacob Pylarinos (1659–1718).

Timonis bukan saja seorang pakar perubatan dari Universiti Padua, Itali. Malah, beliau juga merupakan doktor peribadi kepada pemerintah Uthmaniyyah ketika itu Sultan Ahmet III. Sementara Pylarinos pula pada satu ketika berkhidmat sebagai ketua pasukan perubatan yang memantau kesihatan Tsar Peter the Great dari Rusia.

Pylarinos selalu berulang-alik dari Greece yang ketika itu dikawal oleh Venice ke Turki. Dan satu perkara yang menarik perhatiannya ialah tindakan golongan Hawa di Thessaly yang menyapu tangan kanak-kanak pada luka kambing biri-biri yang tercemar dengan tujuan mengukuhkan sistem imuniti mereka. Ini merupakan bentuk vaksinasi terawal yang dilihatnya sekaligus menjadi inspirasi kepada variolasi bagi mencegah jangkitan cacar.

Tetapi amalan ini bukan perkara baru seperti diperhatikan oleh Timonis. Beliau percaya amalan variolasi sudah lama dilakukan oleh populasi di kawasan pedalaman Asia Tengah dan telah berlangsung sekurang-kurangnya 40 tahun sebelum penerbitan kajiannya pada awal abad ke-18.

Bagi pihak Uthmaniyyah, walaupun variolasi dilihat kaedah terbaik untuk mencegah penularan cacar, masih ramai yang skeptik dengan keberkesanannya. Ini mengakibatkan ramai warganya terbu.n.uh akibat cacar menerusi epidemik yang berlaku pada 1701, 1706, 1825, 1845, 1871, 1877 dan 1878.

Sedar situasi ini tidak boleh dibiarkan, Sultan Mahmud II mengasaskan Sekolah Perubatan Diraja (SPD) pada tahun 1827 sekaligus membawa nafas baru kepada aspek kesihatan awam dan pendidikan perubatan moden. Sekolah ini melatih ramai pakar perubatan dalam pelbagai disiplin termasuk penyakit berjangkit.

Seperti era pandemik Covid-19 hari ini, ramai yang skeptik dengan keberkesanan vaksin di sebalik seruan kerajaan untuk berbuat demikian. Perkara sama berlaku pada abad ke-19 walaupun selepas Sultan Abdulmecid I mengeluarkan firman (dekri) bahawa vaksinasi dilaksanakan tanpa dikenakan sebarang kos. Fatwa tentang keharusan vaksinasi turut dikeluarkan oleh Sheikhul Islam/mufti besar Uthmaniyyah, Mekkizade Mustafa Asim Efendi pada 1845.

Bagi memastikan semua warganya divaksin tanpa mengira agama, doktor-doktor yang dilatih di SPD dihantar ke segenap empayar selama 20 hari. Semasa tempoh tersebut, mereka akan mengajar doktor-doktor tempatan cara memberi vaksin dan membuat demonstrasi vaksinasi dalam kalangan komuniti. Setelah itu, tabib-tabib tempatan diberi kepercayaan untuk meneruskan program vaksinasi selepas mereka pulang.

Kebanyakan maklumat vaksinasi disebarkan menerusi penerbitan risalah Menafiü’l-Etfal (Faedah Kepada Kanak-Kanak). Risalah ini ditulis oleh seorang pakar perubatan SPD atas titah Sultan Abdulmecid I dan diterbitkan pada tahun 1846. Risalah ini bukan saja ditulis dalam Bahasa Turki tetapi dalam pelbagai bahasa komuniti lain seperti Yunani dan Armenia. Ini bagi memastikan maklumat vaksinasi dapat sampai kepada segenap masyarakat tanpa mengira perbezaan.

Jadi, bila sijil vaksin Turki Uthmaniyyah diperkenalkan? Ini mula dikesan seawal tahun 1885 menerusi sembilan undang-undang vaksinasi yang disemak Majlis Menteri-Menteri Uthmaniyyah dan perkenan Sultan Abdul Hamid II. Pertama, kanak-kanak lelaki dan perempuan wajib divaksin bila hadir ke sekolah. Sekiranya mereka tidak mempunyai sijil vaksin atau bukti dijangkiti sebelumnya, mereka akan dihalang masuk ke sekolah.

Kedua, sijil vaksin yang diiktiraf ialah sijil yang dikeluarkan oleh SPD di mana ia mempunyai maklumat si kecil yang divaksin dan tandatangan/cop pakar yang memberi vaksin. Hanya pakar-pakar perubatan yang diiktiraf saja dibenarkan mengisi maklumat pada sijil berkenaan. Ketiga, kakitangan kerajaan, pelajar-pelajar madrasah (institut pengajian tinggi agama) dan ten.te.ra diwajibkan mengambil vaksin. Bagi pihak ten.te.ra, kerja-kerja vaksinasi dilakukan oleh doktor-doktor ten.te.ra.

Keempat, mana-mana institusi pendidikan yang menerima pelajar yang tidak divaksin akan dikenakan denda mengikut kod undang-undang Uthmaniyyah. Kelima, vaksinasi di Istanbul dilakukan di SPD atau mana-mana lokasi yang dirasakan sesuai untuk pemberian vaksin oleh pakar-pakar perubatan. Selebihnya menceritakan keperluan sijil vaksin dan penguatkuasaannya bukan saja oleh pihak berkuasa kesihatan tetapi Kementerian Dalam Negeri.

Undang-undang ini kemudiannya ditambahbaik pada 1894 menerusi penggubalan 25 undang-undang vaksinasi. Bezanya ialah tanggungjawab perlaksanaan vaksinasi kini diletakkan di bawah tanggungjawab Kementerian Dalam Negeri Turki Uthmaniyyah. Ia turut menetapkan satu keluarga divaksin sekiranya salah seorang ahli keluarga mereka dijangkiti apabila epidemik berlaku di sesebuah wilayah, daerah, bandar atau kampung.

Undang-undang ini turut menetapkan jumlah gaji yang diterima pemberi vaksin termasuk gaji mengikut jam dan kos perjalanan mereka. Undang-undang sama turut menetapkan denda kepada ibu bapa yang enggan membenarkan anak mereka divaksin dan individu tidak bertauliah dalam hal vaksinasi. Denda yang dikenakan sekitar 200 hingga 1,000 kurus (mata wang Turki Uthmaniyyah). Jumlah denda dikenakan mengikut tahap kecederaan individu yang divaksin.

Menjelang 1903, undang-undang vaksinasi baru digubal dan kini meliputi semua pekerja tanpa mengira industri, jantina atau tempoh gaji yang diterima. Menerusi undang-undang ini, semua pekerja wajib divaksin kecuali yang ada sejarah jangkitan cacar. Vaksinasi turut diperluaskan kepada golongan imigran tanpa mengira migrasi mereka bersifat domestik atau antarabangsa.

Bagi para pekerja, pengesahan daripada pemimpin tempatan berkenaan status vaksin mereka amat diperlukan sekiranya mereka hendak mendapatkan pekerjaan baru. Sekiranya mereka didapati berbohong, pemimpin-pemimpin ini akan dikenakan denda.

Menjelang tahun-tahun terakhir Turki Uthmaniyyah, satu undang-undang digubal yang menetapkan semua warganya divaksin sebanyak tiga kali sehingga berusia 19 tahun. Vaksinasi akan dibuat kepada mereka semasa berusia enam bulan, tujuh tahun dan 19 tahun. Ini merupakan contoh di mana mereka berusaha memastikan hampir semua warga empayar itu menerima vaksin.

Bagaimanapun, semua ini berakhir selepas kebangkitan golongan Turki Muda (1908-1918) dan kejatuhan Empayar Turki Uthmaniyyah pada tahun 1922. Golongan Turki Muda melancarkan beberapa kempen terhadap komuniti minoriti yang menyaksikan ramai pakar perubatan dari komuniti berkenaan ma.ti atau hilang. Isu bebanan hutang, tinggalan projek yang terabai dan terlepas peluang vaksinasi besar-besaran seperti Eropah turut membawa kepada penamatan pengenalan sijil vaksin.

Tetapi pada hari ini, ia kembali menjadi sebutan gara-gara keperluan hidup dalam norma baru pasca-Covid. Suka atau tidak, inilah tiket untuk kehidupan normal seperti dialami pra-pandemik.

RUJUKAN:

Evered, Emine O. dan Evered, Kyle T. Mandating immunity in the Ottoman Empire: A history of public health education and compulsory vaccination. Heliyon 6 (2020) e05488. 1-5.

Kyrkoudis T, Tsoucalas G, Thomaidis V, Bakirtzis I, Nalbandi E, Polychronidis A, et al. Vaccination of the Ethnic Greeks (Rums) Against Smallpox in the Ottoman Empire: Emmanuel Timonis and Jacobus Pylarinos as Precursors of Edward Jenner. Jurnal Perubatan Erciyes 2021; 43(1): 100–6.


Harta Karun Maharaja Montezuma Empayar Aztec Yang Hilang

Pada tahun 1519, seorang conquistador Sepanyol yang bernama Hernan Cortes tiba di pinggir bandar Tenochtitlan, ibu kota Empayar Aztec. Dikatakan bahawa bagi maharaja Aztec, Montezuma II (Moctezuma II), Cortes dan tentera-tenteranya dianggap sebagai dewa. Cortes sendiri disifatkan sebagai dewa Aztec yang pulang, iaitu Quetzalcoatl.

Justeru, para conquistador Sepanyol ini disambut oleh Montezuma dengan gilang-gemilang (ada juga sejarahwan yang membantah pandangan ini). Namun kemudiannya, mereka mengkhianati Montezuma dan seluruh masyarakat Aztec.

Montezuma memberikan emas kepada Cortes dan tentera-tenteranya dengan harapan mereka dapat pergi. Namun, rasuah ini gagal mengusir para conquistador Sepanyol itu. Sebaliknya, ia hanya menyalakan lagi ketamakan pihak Sepanyol terhadap emas.

Sebagai susulan, Cortes memutuskan untuk menjadikan Montezuma sebagai tawanan.

Kemudian dengan bantuan sekutu tempatan dari Tlaxcalan, tentera-tentera Sepanyol ini mendirikan pangkalan di salah sebuah kuil di kota dan mula menjarah Tenochtitlan bagi mendapatkan harta-kekayaannya. Sepanjang pendudukan mereka yang berlangsung selama berbulan-bulan ini, ramai penduduk Tenochtitlan diseksa dan dibunuh oleh tentera-tentera Cortes yang mahu menjarah sebanyak mungkin kekayaan Aztec.

Walaupun masyarakat Aztec tidak menggemari tindakan kejam penjajah Sepanyol ini, mereka tidak melakukan sebarang tindakan. Kekejaman terakhir berlaku pada lewat Mei 1520, apabila para conquistador ini membunuh ramai bangsawan Aztec dalam sebuah festival keagamaan di kuil utama Tenochtitlan.

Keadaan ini mencetuskan reaksi agresif dari masyarakat Aztec yang bangkit memerangi penjajah. Pihak Sepanyol habis dikebung. Sebagai cubaan untuk menyelamatkan diri, mereka menggunakan Montezuma bagi menenteramkan masyarakat Aztec.

Namun, hal ini juga berakhir dengan kegagalan dan Montezuma sendiri terbunuh, sama ada akibat cedera teruk yang disebabkan oleh tentera Sepanyol sendiri ataupun disebabkan batu yang dilontar oleh penduduk Tenochtitlan.

Sepanyol hanya memiliki satu pilihan, iaitu melarikan diri dari kota. Memandangkan pihak Aztec telah menghancurkan kesemua jambatan yang menghubungkan Tenochtitlan dengan tanah besar, tentera-tentera Sepanyol terpaksa membina sebuah jambatan mudah alih.

Pada malam 1 Julai 1520, mereka berjaya meloloskan diri. Namun, pergerakan mereka berjaya dikesan dan masyarakat Aztec menyerang dan membunuh ramai dari mereka. Insiden ini dikenali sebagai La Noche Triste (Malam Duka).

Pada malam berdarah itu, Cortes tidak hanya kehilangan ramai tentera, akan tetapi harta kekayaan yang dikumpulkan sepanjang bulan-bulan sebelumnya turut terpaksa dilepaskan. Semasa mereka melarikan diri, banyak harta yang dibuang bagi meringkan bebanan.

Ada juga sebahagian daripada mereka yang terbunuh kerana berkeras mahu menyimpan harta-harta tersebut. Harta-benda yang banyak ini kemudiannya dikenali sebagai ‘Harta-Karun Montezuma’. Sama seperti kisah-kisah tentang harta karun yang lain, banyak legenda kemudiannya menyelubungi ‘Harta-Karun Montezuma’.

Satu-satunya perkara yang pasti tentang harta karun Montezuma ini adalah ia masih belum ditemukan sehingga ke hari ini. Banyak teori yang dikemukakan berkenaan lokasi harta karun tersebut.

Antaranya, teori yang paling popular berpendapat bahawa ia terletak tepat di tempat ia ditinggalkan, yakni dasar Tasik Texcoco. Namun, ramai pemburu harta karun sudah pun meneroka tasik tersebut namun tiada yang menemukan sebarang harta. Salah seorang bekas presidon Mexico juga pernah mengorek tasik itu. Namun seperti yang dijangka, tiada apa yang dapat ditemukan.

Teori lain mendakwa bahawa harta-karun itu diambil semula oleh pihak Sepanyol semasa mereka kembali ke Tenochtitlan. Namun, kapal yang mengangkutnya pulang ke Sepanyol karam akibat dibadai ribut.

Salah satu teori yang dianggap paling menarik adalah harta karun itu dikatakan telah berpindah ke utara dan kemudiannya tersimpan di Utah. Mungkin, Harta Karun Montezuma ini akan terus tersembunyi atau bahkan hilang, terselamat dari tangan manusia yang rakus.

Pahlawan-pahlawan dan orang awam Aztec meninggalkan kota Tenochtitlan sebaik pihak Sepanyol melancarkan serangan tanpa belas kasihan. Walaupun setelah menyerah kalah, ribuan orang awam dibunuh dan harta-benda mereka habis dijarah.

Menurut Manuskrip Florentine, sebanyak 240 000 orang Aztec mati dalam tempoh 8 hari. Selepas dikepung selama tiga bulan, kota Tenochtitlan tumbang pada tanggal 13 Ogos 1521. Peristiwa ini menandakan tumbangnya Empayar Aztec dan Cortes menjadi pemerintah empayar Mexico yang luas.

TERJEMHAN:

Wu Mingren. (26 Julai 2014). The Stolen Treasure of Montezuma. Ancient Origins.
https://www.ancient-origins.net/myths-legends-americas/stolen-treasure-montezuma-001909


Mengapa Kaum Nomad Yamnaya Dianggap Sebagai Bapa Eropah?

Asal-usul bangsa Eropah moden diselubungi misteri dan sentiasa dipalit kontroversi. Ahli-ahli arkeologi dan linguistik sejak sekian lama berdebat tentang asal-usul keluarga penutur Indo-Eropah dan juga tentang asal-usul tamadun Eropah serta bagaimana mereka mula hidup secara menetap. Penemuan-penemuan terkini dalam tahun-tahun kebelakangan mengisyaratkan bahawa asal-usul kebudayaan Eropah, dan juga beberapa kebudayaan Asia Tengah, berada dalam lingkungan sebuah budaya arkeologikal yang dikenali sebagai Yamnaya.

PERPINDAHAN GENETIK vs. PERPINDAHAN FAHAMAN

Satu sumber utama yang mencetuskan perbezaan pendapat tentang asal-usul kebudayaan-kebudayaan Eropah moden adalah sama ada ianya melibatkan perpindahan manusia secara fizikal atau adakah ia hanya sekadar pertukaran fahaman. Pada tempoh masa sebelum 9000BP (Before Present; Sebelum Sekarang), Eropah masih berada dalam zaman Paleolitik. Benua itu secara umum dihuni oleh komuniti pemburu-pengumpul hasil hutan dan mereka menjalani kehidupan yang tidak jauh berbeza berbanding keadaan mereka ketikamana tiba buat kali pertama di Eropah kira-kira 37 000 tahun lalu.

Namun bermula sekitar 9000BP, kehidupan pertanian dan perkampungan mula tersebar di seluruh Eropah dan menjelang 5000BP, benua itu dihuni secara meluas oleh petani-petani zaman Neolitik. Sekitar 5000BP atau 3000BP, sebuah kebudayaan Zaman Gangsa mula menyebar di seluruh Eropah, berkemungkinan datang dan bermula dari steppe-steppe Eurasia.

Dalam satu sudut pandang, perubahan ini memiliki kaitan dengan rangkaian-rangkaian perdagangan yang wujud di Eurasia. Masyarakat Eropah menjalinkan hubungan perdagangan dengan masyarakat Timur Tengah dan steppe-steppe Eurasia. Mereka turut menyerap masuk teknologi dan gaya hidup yang lebih maju yang diamalkan oleh masyarakat-masyarakat asing (atau pendatang baru) itu.

Namun, pendirian asal kebanyakan ahli arkeologi Eropah berpendapat bahawa perpindahan ini hadir dalam bentuk sebuah serangan. Pada tahun 3000SM, penternak-penternak nomad dari steppe-steppe Eurasia menggantikan dan berkahwin-campur dengan masyarakat petani Neolitik yang menghuni Eropah kira-kira 4000 tahun lebih awal.

Pandangan-pandangan yang lebih terkini turut memperdebatkan bahawa masyarakat petani Neolitik di Anatolia (Turki moden) mula bermigrasi dan tersebar di seluruh Eropah sekitar 7000SM tanpa banyak bercampur dengan komuniti pemburu-pengumpul asli (tempatan). Hal ini mengisyaratkan bahawa kedua-dua keadaan ini berkemungkinan merupakan kesan susulan daripada berlakunya perpindahan manusia secara fizikal.

Walaupun masih terdapat banyak soalan-soalan yang tidak terjawab, urutan genom-genom manusia purba telah mendedahkan bahawa perubahan-perubahan kebudayaan di Eropah ini antara lain adalah susulan daripada perpindahan atau proses migrasi manusia.

Migrasi awal masyarakat petani dari Anatolia jauh melangkaui skop artikel ini, akan tetapi penyelidikan terkini mengemukakan pendapat bahawa permulaan Zaman Gangsa di Eropah berlaku disebabkan oleh perkembangan kebudayaan Yamnaya.

BUKTI BERLAKUNYA MIGRASI

Kajian-kajian terkini yang dilakukan selama beberapa tahun telah mendedahkan bahawa masyarakat Eropah Utara dan Eropah Tengah serta beberapa komuniti di Asia Tengah berketurunan daripada Yamnaya. Menurut pendapat ini, pada permulaan tahun 2800-3000SM, kaum Yamnaya berpindah dari suatu tempat yang pada hari ini diebut sebagai Russia barat atau Ukraine. Mereka kemudiannya berpindah ke dataran-dataran yang terdapat di Eropah Tengah.

Antara aspek menarik yang terdapat dalam migrasi kaum Yamnaya ini adalah ia kelihatannya melibatkan ramai penghijrah dari kalangan kaum lelaki. Bukti genetik mengisyaratkan bahawa kebanyakan kaum lelaki Yamnaya berkahwin campur dengan wanita-wanita Eropah untuk melahirkan sejumlah populasi Eropah moden, secara khususnya masyarakat Eropah Utara dan Eropah Tengah.

Kaum Yamnaya juga muncul sebagai akar bagi satu kebudayaan yang disebut sebagai Corded Ware.Urutan genom-genom manusia memudahkan lagi usaha menjejak migrasi manusia ini memandangkan populasi yang berbeza akan mempunyai genetik yang tersendiri, yang kemudiannya boleh digunakan untuk menjejak laluan migrasi.

Eurasia mempunyai ratusan genom manusia purba yang berbeza-beza, di mana genom-genom ini boleh dikaji dalam rangka menafsir migrasi purba yang berlaku dalam kalangan populasi Eurasia. Lebih banyak genom-genom purba untuk dilakukan urutan genom membawa maksud lebih banyak data dapat diperoleh justeru lebih tinggi hasil akhir yang boleh didapatkan.

PERPINDAHAN-PERPINDAHAN LAIN

Kaum Yamnaya mengharungi perjalanan jauh ini dengan menaiki kuda, haiwan yang dipercayai baru sahaja dijinakkan pada waktu itu. Kuda dijinakkan pada suatu tempoh sebelum 3000SM di Asia Tengah. Salah satu kebudayaan terawal yang dikaitkan dengan penjinakan kuda adalah kebudayaan Botai. Penjinakan kuda mungkin memberikan mobiliti yang lebih tinggi buat masyarakat nomad sekaligus membolehkan mereka mengharungi perjalanan yang lebih jauh.

Dalam mengkaji tentang migrasi-migrasi manusia, para saintis tidak hanya menemukan bukti migrasi itu menerusi penyelidikan genom. Akan tetapi, mereka juga menyelidiki pola perpindahan wabak atau penyakit. Saintis telah berupaya menjejak penyebaran virus dalam populasi manusia. Salah satu contohnya adalah virus Hepatitis V (HBV)

Menerusi penyelidikan genom-genom purba, saintis berupaya menjejak bagaimana virus mengikuti perpindahan manusia merentas peredaran sejarah. Mereka juga menemukan paling tidak satu genom HBV yang telah pupus. Kaum Yamnaya dan populasi-populasi purba Eurasia yang lain membantu saintis untuk lebih memahami bukan sahaja sejarah manusia, akan tetapi sejarah virus manusia.

KEBUDAYAAN DAN BENTUKAN SOSIAL YAMNAYA

Maklumat kecil yang dimiliki perihal kaum Yamnaya kebanyakannya hadir menerusi sumber arkeologi. Istilah Yamnaya datang daripada ungkapan bahasa Russia yang berbunyi Yamnaya Kultura. Ungkapan ini boleh dimengertikan sebagai ‘budaya lubang’. Hal ini merujuk kepada kubur pelbagai jenis yang mereka tinggalkan.

Kaum Yamnaya adalah masyarakat penternak nomad yang pada asalnya hidup di steppe-steppe Eurasia sebelum berpindah ke barat. Terdapat satu pendapat yang menyebutkan bahawa kaum Yamnaya bertanggungjawab ke atas pembentukan konsep hartanah dimiliki oleh keluarga-keluarga tertentu dan konsep pemindahan pemilikan hartanah tersebut kepada individu dalam lingkungan keluarga berkenaan.

Sebelum ketibaan kaum Yamnaya, kubur masyarakat Eropah bersaiz besar dan diguna secara bersama, lazimnya lebih daripada satu keluarga. Namun, kubur kaum Yamnaya bersifat individu. Hal ini mungkin berkait rapat dengan gaya hidup nomad mereka. Lebih banyak pergerakan membawa kepada kurangnya masa untuk membangunkan komuniti pelbagai-keluarga berskala besar seperti puak.

Kaum Yamnaya yang memasuki Eropah kebanyakannya adalah kaum lelaki. Nisbah lelaki kepada perempuan yang bermigrasi ke sana berkemungkinan setinggi 14:1. Justeru itu, kurang munasabah untuk mengatakan bahawa kaum lelaki Yamnaya yang bermigrasi ke rantau itu majoritinya adalah pahlawan. Namun, terdapat juga kecenderungan bahawa migrasi ini merupakan sebahagian daripada serangan terancang. Apapun, pergerakan mereka ke kawasan baru ini berkemungkinan telah dirancang.Kaum Yamnaya juga merupakan salah satu kebudayaan Zaman Gangsa pertama di Eropah.

Penggunaan gangsa dan tembaga dalam kalangan mereka mungkin memberikan mereka kelebihan ke atas kebanyakan masyarakat Neolitik, penghuni-penghuni Zaman Batu di Eropah pada masa itu. Malah, sebahagian saintis berpendapat bahawa kaum wanita Eropah mendapati kaum lelaki Yamnaya lebih menawan dan menarik untuk dikahwini lantaran kegagahan mereka sebagai pahlawan di samping kemajuan yang mereka miliki dalam penggunaan teknologi.

Gaya hidup kaum Yamnaya dilihat bercampur antara penternakan, pertanian, perburuan dan pengumpulan hasil hutan yang mana gaya hidup ini sama dengan kebudayaan-kebudayaan Eropah di zaman terkemudian seperti Celt dan Jermani. Hal ini agak munasabah memandangkan penemuan-penemuan terkini mengisyaratkan bahawa masyarakat Jermani dan Celts merupakan keturunan Yamnaya.

Terdapat juga kebarangkalian bahawa faktor migrasi ini adalah untuk mencari koloni-koloni yang secara politik dan budaya berada sejajar dengan tanah air mereka, dengan tujuan untuk meluaskan budaya dan pemilikan keluarga mereka ke atas tanah-tanah baru.

Hal ini membuatkan tujuan migrasi mereka itu sama seperti koloni-koloni yang ditubuhkan oleh Yunani dan Rom di seluruh Mediterranean. Mungkin juga mereka bermigrasi atau menjadi pihak penyerang dengan niat untuk meraih kekayaan hasil daripada rampasan demi menaikkan status mereka dalam kalangan masyarakat serantau, sama seperti yang dilakukan oleh Viking.

YAMNAYA DAN BAHASA PROTO-INDO-EROPAH

Kalaupun bukan mustahil, sukar untuk para penyelidik menentukan bahasa yang terkait dengan sesebuah kebudayaan arkeologi, Bahasa yang dituturkan oleh sesebuah komuniti purba tidak meninggalkan sebarang jejak dalam rekod arkeologi melainkan mereka meninggalkan rekod-rekod bertulis yang terpelihara dan boleh diterjemah.

Walaupun wujud permasalahn ini, terdapat kaedah untuk mengenal pasti bahasa yang dituturkan secara meluas oleh sesebuah kebudayaan arkeologi. Penyebaran pengaruh genetik Yamnaya di seluruh Eropah dan Asia Tengah secara kasar sepadan dengan penyebaran bahasa Indo-Eropah.

Asal-usul bahasa Indo-Eropah merupakan satu lagi lapangan yang dipenuhi dengan perdebatan dan kontroversi. Dua pendapat utama melihat penutur-penutur Proto-Indo-Eropah, yang secara hipotesisnya merupakan nenek-moyang kepada bahasa-bahasa Indo-Eropah, adalah masyarakat petani Anatolia yang mula berkembang-tersebar dari tanah air mereka pada tahun 7000SM, ataupun masyarakat penternak nomad dari steppe-steppe Eurasia yang mula bermigrasi dari tanah air mereka sekitar tahun 4000SM.

Hipotesis kedua ini dikenali sebagai Hipotesis Kurgan, yang bersempena nama sejenis kubur yang digunakan oleh masyarakat di rantau itu pada tempoh waktu tersebut. Kebudayaan-kebudayaan Kurgan, yang antara lain adalah kaum Yamnaya, mengebumikan jasad anggota masyarakatnya yang telah meninggal dunia dalam sebuah kubur yang dilitupi dengan gundukan-gundukan tanah.

Kebudayaan-kebudayaan Kurgan diperkirakan melakukan bukan hanya satu, tetapi banyak migrasi yang mungkin kaum Yamnaya adalah kaum yang pertama melakukannya. Migrasi-migrasi ini secara tradisinya diyakini berlaku pada tempoh 4000SM hingga 1000SM.

ADAKAH YAMNAYA MERUPAKAN PENUTUR BAHASA INDO-EROPAH PERTAMA?

Penutur-penutur bahasa Proto-Indo-Eropah merupakan sebahagian daripada apa yang disebutkan oleh ahli-ahli arkeologi dan linguistik sebagai kebudayaan Proto-Indo-Eropah (PIE). Buat masa sekarang, kebudayaan PIE bersifat teori secara umum dan teori ini dihasilkan daripada kesimpulan-kesimpulan yang digariskan daripada perkataan-perkataan Proto-Indo-Eropah yang mendedahkan budaya masyarakat mereka. Misalnya, Proto-Indo-Eropah mempunyai perkataan untuk haiwan ternakan seperti biri-biri, kambing dan lembu. Ia juga mempunyai perkataan yang merujuk secara khusus kepada gandum dan barli. Hal ini mengisyaratkan bahawa penutur bahasa berkenaan sudah terbiasa dengan haiwan dan tuaian ini, dan malah mereka turut terlibat dalam mengembangkannya.

Suatu kaedah untuk menyemak-silang kemungkinan perkaitan yang wujud antara genetik dan linguistik yang mungkin menghubungkan antara kaum Yamnaya dan bahasa-bahasa Indo-Eropah adalah dengan melihat kepada bukti arkeologi Yamnaya dan melihat sama ada ia sepadan dengan kebudayaan PIE.

Kebudayaan PIE paling tidak sebahagiannya mengamalkan gaya hidup menetap, menanam hasil tuaian seperti gandum dan barli serta barangkali hidup di dalam bangunan (walaupun tidak begitu kukuh strukturnya). Berdasarkan jangkaan-jangkaan tentang kebudayaan PIE, hal ini berupaya mengurangkan bantahan terhadap idea bahawa kebudayaan PIE boleh dikenal pasti atau dijejak menerusi kaum Yamnaya.

Dalam pada itu, para penyelidik turut sedia maklum bahawa kaum Yamnaya merupakan sebuah masyarakat yang mengamalkan aktiviti pertanian. Mereka mempunyai pendekatan yang kompleks terhadap aktiviti sara hidup yang merangkumi pertanian. Wujud juga kebarangkalian di mana mereka pernah tiba di Eropah, hidup di sana dan mula mengamalkan aktiviti pertanian dengan lebih kerap.

Jika mereka menyerap amalan pertanian ini daripada kebudayaan bukan-Indo-Eropah tempatan, kita dapat menemukan perkataan-perkataan yang berkaitan dengan pertanian sebagai perkataan pinjaman dan bukannya daripada leksikon asli Proto-Indo-Eropah.

Sebagai contoh, tiada perkataan PIE asli bagi merujuk kepada ‘laut’. Perkataan bagi laut tidak konsisten di kebanyakan sub-kumpulan bahasa Indo-Eropah dan dalam beberapa kes, ia muncul sebagai kata pinjaman daripada bahasa asing sebagaimana yang berlaku bagi Yunani, iaitu thalassa. Sedangkan perkataan-perkataan asli PIE untuk barli dan gandum yang wujud mengisyaratkan bahawa penutur Proto-Indo-Eropah, walau siapapun mereka sebenarnya, hakikatnya sudah terbiasa dengan amalan pertanian di saat mereka menjadi kumpulan linguistik yang tersendiri.

Sekiranya bukti arkeologi dibandingkan dengan penemuan yang dijangkakan daripada kumpulan PIE, bkti tersebut tidak dapat disangkal namun ia tidak pula berkonflik dengan hipotesis yang mengatakan bahawa Yamnaya adalah budaya PIE yang misteri lagi sukar difahami. Hal ini juga konsisten dengan penemuan yang mengisyaratkan bahawa penyebaran genetik kaum Yamnaya secara kasarnya memiliki perkaitan dengan penyebaran bahasa Indo-Eropah di Eropah dan Asia Tengah.

Menurut Hipotesis Kurgan, asal-usul bahasa pertama Indo-Eropah wujud sekitar 1000 tahun selepas tempoh di mana kaum Yamnaya dipercayai bermigrasi dari tanah air mereka. Namun, segala perkara yang lain kelihatan sepadan. Hal ini setidak-tidaknya menghadirkan sebuah kebarangkalian wujudnya perkaitan yang boleh diterima di antara kaum Yamnaya dan bahasa-bahasa Indo-Eropah, walaupun perkaitan ini mungkin tidak memaksudkan mereka sebagai penutur asal Proto-Indo-Eropah.

YAMNAYA DAN PERMULAAN GLOBALISASI

Dalam sejarah, masyarakat nomad penternak seringkali disifatkan sebagai kaum gasar yang gemar berperang dan sukar bekerjasama. Hal ini sememangnya difahami lantaran masyarakat yang mencatat atau merekod sejarah cenderung hadir daripada kumpulan masyarakat yang mengamalkan pertanian dan hidup secara menetap, yang mana mereka ini lazim menjadi sasaran masyarakat nomad penternak.

Munasabah juga seandainya tamadun-tamadun petani memandang rendah terhadap penyerang-penyerang nomad dan menggambarkan mereka dengan naratif yang negatif. Ada benarnya juga hakikat di mana kadangkala masyarakat nomad penternak ini bersifat gemar berperang lantaran banyaknya contoh dalam lipatan sejarah yang membuktikannya. Namun, bukti-bukti arkeologi juga menunjukkan bahawa mereka mempunyai sisi yang lain.

Mereka sememangnya lazim terlibat dalam penyerangan, akan tetapi terdapat juga bukti yang memperlihatkan bahawa mereka terlibat dalam perdagangan dan berkomunikasi secara signifikan dengan pelbagai kumpulan petani-menetap. Bukti-bukti yang ada menunjukkan bahawa masyarakat nomad penternak membantu dalam menghasilkan rangkaian perdagangan yang luas, yang terbentang hampir di seluruh Eurasia di mana barangan dan maklumat dapat dipindahkan. Banyak kumpulan masyarakat yang terlibat dalam rangkaian ini berkemungkinan merupakan puak-puak atau federasi kaum yang bersifat disentralisasi.

Apapun, mereka sememangnya membantu dalam mencipta perdagangan dalam-benua yang menghubungkan tamadun-tamadun pertanian sepanjang zaman purba. Boleh dikatakan bahawa gerakan pertama kea rah pengglobalisasian ekonomi dan budaya diimplementasikan oleh masyarakat nomad penternak yang bermigrasi dari steppe-steppe Eurasia Tengah.

TERJEMAHAN:

Caleb Strom. (6 Jun 2019). How A Handful of Yamnaya Culture Nomads Became the Fathers of Europe. Ancient Origins. https://www.ancient-origins.net/ancient-places-europe/yamnaya-culture-0012105


Sisi Lain Ikhwanul Muslimin Yang Perlu Anda Ketahui Secara Tidak Emosional

Mesti masyarakat menjadi keliru dalam bab boleh atau tidak untuk menziarahi Masjidil Aqsa buat masa sekarang kan? Ada golongan yang merujuk fatwa ulama tertentu bagi menghalang umat Islam menziarahi Masjidil Aqsa. Ada pula golongan yang merujuk fatwa ulama lain dimana mereka membenarkan penziarahan itu dilakukan. Sebenarnya, inilah yang dinamakan sebagai ‘Ijtihad Politik’.

Politik tidak boleh dipisahkan dari agama Islam. Namun, politik tidaklah diletakkan dalam bab Usul Akidah menurut para ulama Ahlus Sunnah Wal Jamaah (ASWJ). Hanya kelompok ekstrim seperti Syiah dan Khawarij sahaja yang menjadikan politik sebagai Usul Akidah mereka. Sebaliknya, ulama ASWJ membahaskan politik dalam bab Fiqh yang dikenali sebagai Siyasah atau Ilmu Tadbir.

Oleh itu, jika ada orang yang memiliki perbezaan pandangan dalam ijtihad politik atau tidak separti dengan kita, tidak boleh menghukum mereka sebagai Kafir selagimana mereka tidak menolak Usul Akidah. Politik Islam itu bukan terletak pada nama, sebaliknya pada isi. Jika ada mana-mana parti/gerakan yang mengaitkan namanya dengan Islam, tetapi isinya tidak mengikut lunas Islam, maka tetaplah ia bukan politik Islam. Contoh mudah, ISIS yang menamakan diri mereka sebagai ‘Islamic’ State, tetapi mereka bertindak mengkafirkan umat Islam dan membunuh umat Islam dengan kejam tetaplah tidak dipanggil sebagai politik Islam yang sebenar.

Situasi politik dunia Islam berubah secara drastik selepas runtuhnya Daulah Uthmaniyyah. Umat Islam perlu mendepani waqi’ (realiti semasa) yang berbeza apabila sistem monarki era Uthmaniyyah digantikan dengan Demokrasi di kebanyakkan negara Islam. Pelbagai reaksi umat Islam terhadap perubahan ini. Banyak gerakan bersifat politik wujud dengan begitu pesat selepas kejatuhan Uthmaniyyah.

Di Turki, muncul Mustafa Kamal AtaTurk yang memilih sistem sekular demi ‘memajukan’ rakyat Turki manakala agama hanyalah bersifat hal peribadi. Gerakan ini cuba dilawan oleh ulama ASWJ seperti Syeikh Badiuzzaman Said an-Nursi yang tegas mempertahankan tradisi-tradisi Uthmaniyyah.

Di Hijaz, muncul Syeikh Muhammad bin Abdul Wahhab dan Muhammad bin Saud yang mengasaskan gerakan Wahhabi-Saudi dan akhirnya berjaya menubuhkan kerajaan monarki Arab Saudi oleh keturunan mereka. Gerakan ini juga cuba dilawan oleh para ulama yang tegas mempertahankan tradisi-tradisi para ulama silam.

Di Mesir, muncul Syeikh Jamaluddin al-Afghani, Syeikh Muhammad Abduh serta Syeikh Rasyid Redha yang melopori gerakan Pan-Islam di Mesir. Gerakan ini juga cuba dineutralkan kembali oleh sebahagian para ulama al-Azhar lain yang lebih mengutamakan tradisi-tradisi para ulama silam.

Semangat gerakan Pan-Islam ini dibawa masuk ke Nusantara oleh golongan Kaum Muda yang mencetuskan Gerakan Islah. Golongan Kaum Muda ini ditentang oleh para ulama tempatan yang dikenali sebagai Kaum Tua iaitu kelompok alim ulama yang mengekalkan tradisi pengajian kitab turath atau kitab kuning pondok.

Semangat gerakan Pan Islam di Mesir ini dimanfaatkan oleh Hassan al-Banna bagi mengasaskan jemaah Ikhwanul Muslimin. Jemaah beliau ini berkembang pesat ke serata dunia Islam, antaranya di benua Asia Selatan (India-Pakistan-Bangladesh-Afghanistan). Syeikh Abul Ala al-Maududi mengasaskan gerakan Jemaah Islami di Pakistan yang bersifat ‘far-right’. Gerakan Jemaah Islami ini mendapat tentangan juga dari golongan ulama yang bersifat lebih bersederhana terutama dalam kalangan sebahagian ulama Deobandi.

Begitulah antara respon masyarakat Islam pasca kejatuhan Khilafah Turki Uthmaniyyah. Ada yang ekstrim sampai mengangkat Sekular-Plural-Liberal melampau, ada yang ekstrim sampai bertindak mengkufurkan Demokrasi. Pendek cerita, kita tidak boleh memahami dunia politik dengan kaca mata binari sahaja. Spektrum politik amatlah pelbagai. Ada pro, ada kontra.

Begitu juga dalam menilai gerakan politik Islamisma seperti Ikhwanul Muslimin. Tidak boleh kita memandang mereka dengan penuh romantisma sebagai sentiasa putih dan lawan mereka semuanya sentiasa hitam. Kita perlu sedar, dalam setiap gerakan, boleh ada sisi baik dan sisi kurang baiknya.

Oleh itu, sikap taksub politik terutamanya yang mengatas namakan agama ini dapat dihindari. Penulis merasakan generasi muda kini telah berfikiran terbuka dan matang dalam membuat penilaian yang adil. Belia kini sudah tidak tertutup lagi mindanya dengan naratif politik jumud kafir-mengkafir. Atas sebab inilah artikel yang telah lama disimpan kini sudah boleh ditulis bagi bacaan umum.

Sebenarnya, ketika Hassan al-Banna hendak mendirikan jemaah Ikhwanul Muslimin, tindakan beliau ini tidak direstui oleh guru mursyid sufinya sendiri. Ini kerana usia beliau ketika itu masih muda sekitar 20-an dan berdarah panas. Guru mursyidnya menyarankan agar beliau fokuskan terlebih dahulu mendalami pengajian ilmu agama sepertimana tradisi para ulama agar ilmu menjadi lebih tajam.

Walaubagaimanapun, Hassan al-Banna tetap juga berjaya mendirikan jemaah Ikhwanul Muslimin. Ini kerana semangat Pan Islam yang tinggi di Mesir, lalu jemaah ini dapat berkembang dengan pantas. Walaupun Hassan al-Banna seorang yang berakidah ASWJ (Asyairah) bahkan bertarekat Sufi sehingga amalan membaca al-Ma’thurat itu sebenarnya merupakan sebahagian dari wirid tarekat Syadzili, namun jemaah Ikhwanul Muslimin lebih mementingkan Haraki (Harakah = Gerakan Politik Islam) berbanding tradisi para gurunya yang mementingkan disiplin pengajian bersifat Turath (Tradisi Ulama Silam) terlebih dahulu.

Namun, ini bukanlah bermakna Ikhwanul Muslimin tidak mementingkan ilmu langsung. Cuma ada pentaksub-pentaksub Haraki di kemudian hari mendakwa, “Antara ulama yang tidak berharaki dengan profesional yang berharaki, lebih baik menjadi profesional yang berharaki”. Pegangan konsep begini sehingga mengakibatkan sebahagian kelompok Haraki yang taksub bertindak mentohmah Jemaah Tabligh yang neutral sebagai tidak mementingkan nasib Umat Islam dari segi politik. Namun, bukanlah semua orang Haraki bersikap begini. Tetap juga ada yang mengaji secara Turath, namun berharaki malah berkhuruj dengan Jemaah Tabligh.

Sikap Ikhwanul Muslimin yang mengutamakan Haraki juga membuatkan mereka perlu menerima kelompok Salafi. Bagi mereka, menerima Salafi ini bukanlah bererti mahu mencampur adukkan fahaman mazhab, tetapi untuk mewujudkan saf dalam perjuangan era demokrasi yang mementingkan kuantiti sokongan. Risiko yang mereka hadapi adalah terpaksa menutup sebelah mata terhadap perselisihan antara ahli mereka yang berfahaman ASWJ Asyairah dan Salafi. Kalau di Malaysia, kadangkala tok guru pondok yang berfahaman ASWJ Asyairah juga terpaksa menutup mulut apabila pimpinan Haraki yang condong kepada Salafi menyebut tentang sesuatu isu yang melanggar disiplin akidah mereka.

Namun, ada juga aliran keras Salafi yang tidak mahu bersekongkol dengan Ikhwanul Muslimin langsung. Oleh itu, sebahagian kelompok Salafi ini menubuhkan parti politik tersendiri bagi melawan Ikhwanul Muslimin. Bahkan ada aliran Salafi yang lebih ekstrim lagi mengatakan bahawa Ikhwanul Muslimin ini adalah jemaah yang sesat.

Gerakan Ikhwanul Muslimin yang besar ini menjadi tidak terkawal dengan kemasukan fahaman keras pada era Sayyid Qutb. Sayyid Qutb ini merupakan seorang sasterawan tetapi terkenal kerana menulis buku Fi Zilalil Quran. Sayyid Qutb memperkenalkan konsep Hakimiyyah yang menjadi kontroversi dalam kalangan para ulama al-Azhar.

Kesan dari konsep sebegitu rupa, melahirkan masyarakat yang taksub dan keras hingga wujudnya amanat-amanat yang mudah mengkafirkan umat Islam yang tidak bersama dengan perjuangan parti mereka. Masyarakat menjadi pecah belah seperti solat jemaah dengan dua imam atas alasan jemaah lain adalah kafir. Bagi mereka, siapa yang tidak menyertai parti mereka dikira menolak perjuangan Islam. Menolak perjuangan Islam bererti Kufur. Perlembagaan negara dilabel sebagai Taghut. Polis dan tentera adalah anjing kerajaan serta ulama yang neutral atau tidak separti dipanggil ulama su’.

Dalam era moden ini, kita dapat lihat para ulama seperti Syeikh Said Ramadhan al-Bouti yang mementingkan Turath dan tidak menyertai politik kepartian ini turut dilabel sedemikian. Beliau mementingkan keamanan di Syria agar masyarakat dapat terus mendalami ilmu agama. Jika melawan pemerintah secara tidak berhikmah, kelak akan menimbulkan huru-hara. Beliau lebih cenderung ke arah sikap memimpin tangan pemerintah dan menasihatinya secara tertutup. Namun tindakan beliau ini disalah anggap sebagai menyokong rejim Bashar al-Asad.

Ulama yang pro kepada Ikhwanul Muslimin seperti Syeikh Yusuf al-Qaradhawi bertindak mengkritik beliau. Para ulama yang pro kepada Ikhwanul Muslimin selalunya lebih popular dalam kalangan masyarakat sepertimana juga kita di Malaysia. Oleh kerana Syeikh al-Qaradhawi ini merupakan seorang yang terkenal, maka ramailah anak muda yang bangkit menghina Syeikh al-Bouti. Kitab karya al-Bouti berjudul Fiqhus Sirah dibakar oleh mereka sebagai tanda protes. Tatkala inilah terkenal kata-kata hikmah, “Para Ulama telah melihat kemusnahan tatkala ianya belum tiba, sedangkan kamu hanya sedar tatkala semuanya telah binasa”.

Syeikh al-Qaradhawi merupakan seorang yang sangat alim bahkan sangat terkenal di Malaysia sehingga fatwa-fatwa beliau turut dijadikan rujukan. Namun dalam dunia akademik, semua ilmuan tidak terlepas dari kritikan. Begitu juga Syeikh al-Qaradhawi menerima kritikan ulama dunia apabila beliau ada berijtihad bahawa halal darah untuk membunuh pemimpin zalim dan ulama yang dianggap menyokong pemimpin itu tatkala revolusi Arab Spring sedang memuncak.

Dari Arab Spring ini, kita dapat lihat antaranya kebangkitan rakyat Libya membunuh Muammar Ghadafi. Selepas Syeikh al-Bouti dibunuh dengan bom ketika mengajar tafsir al-Quran, barulah rakyat Syria sedar bahawa negara mereka semakin huru-hara dengan kemasukan kuasa asing ke negara mereka.

Kuasa Barat mengambil kesempatan untuk memporak perandakan negara Islam. Syeikh al-Qaradhawi diburu Interpol. Bahkan beliau kini bersuaka di Qatar setelah kerajaan Mesir menghalau beliau. Pertelingkahan antara kerajaan Mesir dengan kelompok Ikhwanul Muslimin berkemuncak di era kebangkitan Dr Morsi suatu ketika dahulu.

Golongan pengganas seperti ISIS terutama di Sinai turut mengambil kesempatan dalam huru hara politik Mesir ini. Begitu juga dengan parti-parti Liberal, parti Salafi dan sebagainya mengambil kesempatan dalam kehangatan politik di Mesir. Oleh kerana risaukan keadaan semakin buruk, maka para ulama al-Azhar bertindak meredakan keadaan dengan cuba mengusahakan perdamaian antara Ikhwanul Muslimin dan kerajaan.

Ulama al-Azhar juga bertindak mengkritik pengganas ISIS. Namun, masyarakat terpedaya dengan mainan media kononnya ulama al-Azhar mendokong kerajaan zalim Mesir dan menghalang kebangkitan rakyat. Maka ramailah yang mengutuk para ulama al-Azhar sepertimana rakyat Syria menghina Syeikh al-Bouti.

Syeikh al-Qaradhawi ada mendirikan Kesatuan Ulama Sedunia (KUS) dan bertindak sebagai Ketua manakala Syeikh Abdullah bin Bayyah menjadi salah satu Timbalan Ketua KUS serta Syeikh Ali al-Qaradaghi menjadi setiausaha agungnya. Menjadi Ketua Kesatuan Ulama Sedunia bukanlah bermakna beliau merupakan ketua rasmi bagi seluruh ulama dalam dunia ini sebagainana yang sering masyarakat salah fahami. Dalam Islam, tiada hierarki rasmi ulama seperti institusi Pope Vatikan dalam dunia Kristian. Kesatuan itu hanyalah ibarat ‘NGO’ peringkat antarabangsa sepertimana banyak lagi persatuan-persatuan Ulama yang wujud dalam dunia ini. KUS bukanlah satu-satunya persatuan ulama peringkat antarabangsa.

Kesatuan Ulama Sedunia ini turut dijuluki sebagai Kesatuan Ulama Ikhwanul Muslimin kerana dibarisi oleh para ulama yang pro kepada parti-parti politik yang bermanhaj ala Ikhwanul Muslimin. Namun, setelah tidak bersetuju dengan beberapa ijtihad politik Syeikh al-Qaradhawi, Syeikh Abdullah bin Bayyah yang sangat mengutamakan keamanan ini bertindak meninggalkan KUS dan bersama dengan para ulama al-Azhar lain menubuhkan Majlis Hukama Muslimin (MHM). Tempat yang ditinggalkan oleh Syeikh Abdullah Bin Bayyah sebagai Timbalan Ketua KUS itu diganti oleh seorang tokoh parti politik dari Malaysia.

Antara ulama yang menganggotai atau merestui manhaj MHM ialah Syeikh Dr Ahmad Tayyeb (Syeikhul Azhar), Syeikh Dr Ali Jumaah (Mantan Mufti Mesir), Syeikh Usamah al-Azhari, Syeikh Abdullah bin Bayyah dan lain-lain. Antara muktamar terkenal yang dipengerusikan oleh Syeikh Dr Tayyeb adalah Muktamar Chechen. Muktamar ini dihadiri oleh mufti-mufti serta alim ulama ASWJ dari serata pelosok negara Islam dari Timur dan Barat seperti Habib Umar, Habib Ali al-Jufri, Syeikh Said Fudah, Syeikh Abu Bakar (Mufti India), Syeikh Badruddin Hasoun (Mufti Syria), Syeikh Tawfiq bin Syeikh Said Ramadhan al-Bouti dan ramai lagi.

MHM ini mengutamakan akidah ASWJ dalam kesatuannya tanpa menolak hubungan baik dengan mazhab akidah lain di luar kesatuan mereka. MHM adalah neutral dalam politik dan lebih cenderung untuk mengusahakan keamanan berbanding berijtihad untuk menyokong sebarang revolusi bagi membersihkan fenomena Islamofobia dan Terorisma. Mereka lebih suka menunjukkan sisi Islam yang harmonis. Mereka memilih untuk menghadiri diskusi pemimpin antara pelbagai agama, berucap di seminar keamanan antarabangsa dan sebagainya. Bahkan, tatkala Syeikh Abdullah bin Bayyah bertindak menyertai MHM dan berucap di PBB, muncul suara sumbang yang mentohmah beliau sebagai ulama sekular.

Menurut pengamatan penulis, MHM lebih condong kepada manhaj ‘Turath’ manakala KUS lebih condong kepada manhaj ‘Haraki’. Sebenarnya banyak lagi kesatuan-kesatuan ulama yang wujud, namun dua kesatuan inilah yang besar dan masyhur. Cumanya, kita di Malaysia lebih dekat dan kenal dengan KUS kerana tokoh-tokoh politik dan gerakan NGO di Malaysia lebih bernuansakan Haraki ala Ikhwanul Muslimin melalui aktiviti-aktiviti usrah.

Buku-buku karya pendokong pro Ikhwanul Muslimin seperti Fathi Yakan dan sebagainya dijadikan silibus atau rujukan dalam buku panduan Usrah. Para ulama di al-Azhar juga ada yang pro kepada Ikhwanul Muslimin, dan ada juga yang pro kepada MHM. Mereka semua alim cuma berbeza dalam ijtihad politik.

Begitu jugalah ijtihad politik para ulama dalam isu menziarah Masjidil Aqsa. Ulama yang condong kepada KUS seperti al-Qaradhawi dan al-Qaradaghi berijtihad bahawa haram untuk menziarahinya buat masa ini manakala ulama yang condong kepada MHM seperti Syeikh Dr Ali Jumaah dan Ketua Imam Masjidil Aqsa, Syeikh Omar Fahmi Awadallah Al-Kiswani berijtihad Masjidil Aqsa perlu diziarahi sepertimana hukum asalnya melalui hadis nabi iaitu sunat menziarahi 3 masjid utama.

Ini adalah ijtihad politik yang tidak bersangkut paut dengan akidah. Jadi perlu berlapang dada dan meraikan pandangan para ulama yang berbeza ini. Kepada mereka yang cenderung kepada Ikhwanul Muslimin, usahlah menuduh para ulama yang berijtihad perlu menziarahi Masjidil Aqsa sebagai agen Yahudi Zionis, ulama Sekular, anjing kerajaan dan sebagainya.

Bukankah kalian juga akan marah apabila ada pihak yang mengkritik ulama politik anda yang cenderung kepada Ikhwanul Muslimin kononnya sebagai “Menolak Ulama, Menolak Islam” dan sebagainya? Maka sikap taksub politik seperti ini perlu dihindarkan. Mereka semua ulama yang alim dan berijtihad menurut ilmu mereka. Jika anda nak orang hormati ijtihad politik ulama anda, anda juga perlu hormati ijtihad politik ulama lain. Janganlah kita taksub dengan mendakwa hanya ulama parti kita sahaja yang benar, ulama lain yang tidak bersetuju dengan parti kita tidak benar. Apa yang parti kita buat semuanya betul, tidak boleh dikritik melainkan setelah dia meninggalkan parti kita.

Ketahuilah, suatu ketika dahulu, atas semangat Islamisma yang membuta tuli, ada parti politik yang bertindak memuji-muji gerakan Revolusi Islam Iran pimpinan Ayatollah Khomeini. Walaupun itu adalah gerakan Syiah yang berbeza dalam bab Akidah, namun mereka sedaya upaya mencari alasan falasi semata-mata nak membolehkan kehendak politik ketika itu. Kini, apabila fenomena penolakan Syiah menjadi kuat dalam trend masyarakat, barulah nak u-turn dengan dalil-dalil baru. Mempergunakan dalil agama hanya untuk kepentingan parti politik amatlah perlu dijauhi.

Moga kita menjadi para pencinta yang beradab dengan ulama. Moga Allah juga memelihara dan merahmati kesemua para ulama ini. Jika ijtihad mereka benar, dikurniakan dua pahala. Jika ijtihad mereka salah, dikurniakan dengan satu pahala. Moga diampunkan salah silap mereka kerana ulama tidak maksum, namun kedudukan mereka tetaplah mulia dihati umat.

RUJUKAN– Islam Radikal : Telaah Kritis Radikalisme Dari Ikhwanul Muslimin Hingga ISIS, Syeikh Dr Usamah Sayyid al-Azhari– Inside The Muslim Brotherhood, Khalil al-Anani– Kertas pembentangan Anti-Terrorism, Dr Amran Muhamad (Islamic and Strategic Studies Institute – ISSI)


Pandora Papers Yang Mendedahkan Kewangan Pemimpin Negara

Dunia kewangan bertambah rumit apabila tangan-tangan penguasa berjaya merojakkan harta negara sampai dapat mengambil sedikit untuk diri sendiri, anak isteri, sepupu sepapat, sahabat karib, kawan rapat, sekutu politik – panjang senarainya.

Penat jadi orang politik sebenarnya, sebab kena ambil sikit sikit sampai tinggal tulang melalui tindakan cilik dan cerdik. Mula-mula pelaku akan menubuhkan perbadanan wujud hanya atas kertas yang digelar shell company.

Tiada pejabat. Tiada pekerja. Tetapi ada syarikat. Selain shell company, pelaku juga akan membuka akaun bank luar negara (offshore bank) yang dipantau perbankan antarabangsa.

Dua perkara – shell company dan offshore bank – memang selalu menjadi lubuk simpan duit lari cukai. Dulu ada pihak tertentu mendedahkan 11.5 juta dokumen rahsia.

Maklumat 2.6 terabyte ini dipanggil Panama Papers yang bercerita habis pasal 214,488 shell companies yang digunakan untuk lari cukai dan elak sekatan ekonomi negara. Itu cerita dulu. Cerita hari ini adalah Pandora Papers. Benda sama. Tetapi update. Macam iPhone (jangan sentap).

Pandora Papers adalah hasil kerja 280 anggota wartawan penyiasat yang bercerita tentang duit disimpan dalam akaun offshore bank.

Jumlah wang dijangka mencecah AS$5.6 trilion… boleh jadi AS$32 trilion pun (Walt, 2021). Mana tidaknya – 11.9 juta dokumen tentang 35 pemimpin dunia dan 100 bilionaire. Sekurang-kurangnya. Malah nama Pep Guardiola dan Shakira turut naik dalam senarai Pandora Papers.

Setakat ini empat pemimpin Malaysia tersenarai dalam Pandora Papers. Tiga memang terlibat dalam Kementerian Kewangan, bermula dengan Daim Zainuddin (Razak & Heong, 2021). Nama Tengku Zafrul Aziz dan Yamani Hafez Musa turut naik dalam senarai Pandora Papers.

Penjelasan daripada pihak kementerian adalah, Tengku Zafrul sudah tidak terlibat dengan offshore company yang dipetik Pandora Papers (FMT, 2021). Malah Ahmad Zahid Hamidi juga perlu memberi penjelasan kerana aktiviti perniagaan yang didedahkan (Chung, 2021).

Tiga nama ini mempunyai peranan dalam kerajaan hari ini. Jadi Anwar Ibrahim menyatakan usul supaya kandungan Pandora Papers didebat dalam Parlimen.

Usul ini ditolak Speaker Azhar Azizan Harun (Aziz, 2021). Walaupun ditolak Dewan Rakyat, pihak Suruhanjaya Pencegahan Rαsμαh Malaysia meminta Anwar bantu siasatan (Bernama, 2021).

Bercakap pasal Anwar, patut juga beritahu yang Ahli Parlimen Selayang William Leong (PKR) dipetik Pandora Papers kerana terlibat dengan syarikat Collister Holdings Ltd. dan National Steel Mill.

Pandora Papers walau bagaimanapun mustahil boleh memulakan pertuduhan rasmi. Banyak negara yang dituduh sudah sedia ada bergelut dengan masalah lari cukai dan penggelapan wang. Najib Mikati yang baru naik sebagai pemimpin Lubnan pun sudah ada dalam senarai.

Volodymyr Zelensky naik menewaskan Petro Poroshenko dalam Pilihan Raya Presiden Ukraine. Slogan politik beliau berbaur rencah rasa anti-rαsμαh. Dan seperti yang boleh dibayangkan, Zelensky dituduh lari cukai (Al Jazeera, 2021).

Najib dan Zelensky membuktikan yang sebersih seorang pemimpin kalau masuk dalam paya politik tetap berlumpur juga. Dan bercakap pasal lumpur, itulah kiasan yang wajar diberikan terhadap Amerika Syarikat.

Pandora Papers membuktikan bahawa negara ini mempunyai satu sistem percukaian yang bercabang dua: 1) untuk rakyat marhaen dan 2) untuk golongan kaya-raya.

Joe Biden mungkin boleh menunggang arus Pandora Papers untuk melaksanakan agenda anti- rαsμαh Parti Democratic. Pertama sekali, nama beliau tidak naik. Dan kedua dan paling utama, Florida, South Dakota dan Texas adalah antara negeri yang didakwa melindungi wang berbilion-bilion.

Ini menjadikan Amerika Syarikat lubuk wang elak cukai yang sangat besar. South Dakota saja dipercayai menyimpan AS$367 bilion (Pegg & Rushe, 2021), jumlah terlalu besar yang wajar disiasat secara adil dan rapi.

RUJUKAN:

Al Jazeera. (2021, Oktober 4). Pandora Papers: Ukraine leader seeks to justify offshore accounts.

Aziz, A. (2021, Oktober 6). Anwar Ibrahim’s Pandora Papers debate proposal rejected in parliament. The Edge Markets.

Bernama. (2021, Oktober 17). Anwar Ibrahim asked by MACC to assist in Pandora Papers probe. The Edge Markets.

Chung, N. (2021, Oktober 4). Firm could not bring profits out, says Zahid on Pandora Papers’ leak. FMT.

FMT. (2021, Oktober 4). Zafrul no longer director of firm named in Pandora Papers’ leak, says aide.

Pegg, D., & Rushe, D. (2021, Oktober 4). Pandora papers reveal South Dakota’s role as $367bn tax haven. The Guardian.

Razak, A., & Heong, A. (2021, Oktober 4). How Daim, M’sia’s uber-rich use S’pore to store money offshore. Malaysia Kini.

Walt, V. (2021, Oktober 4). Pandora Papers show tax crackdowns are no match for the superrich. Fortune.


Armada Perahu Kora-kora Yang Menenggelamkan Angkatan Laut Belanda

Jika Laksamana Yi Sun Shin, Korea terkenal dengan kapal kura-kuranya yang berjaya menenggelamkan kapal-kapal laut Jepun, armada perahu kora-kora Sultan Nuku pula berjaya menenggelamkan kapal-kapal laut Belanda.

Sultan Nuku Muhammad Amiruddin yang terkenal dengan kesolehannya adalah Sultan Tidore yang memerintah dari tahun 1779 hingga 1805. Bapanya iaitu Sultan Jamaluddin telah ditawan oleh Belanda.

Wilayah kekuasaan Sultan Nuku sangat luas menjangkau hingga ke Seram dan Irian Jaya. Hidupnya dihabiskan dalam jihad fi sabilillah. Dengan itu, baginda digelar ‘Sayyidul Jihad’ (Penghulu Jihad).

Perahu Kora-kora adalah sejenis perahu yang masyhur di kepulauan Maluku Utara. Di samping memuatkan ramai pendayung, badannya yang rendah, panjang dan tirus umpama kereta Formula 1 menjadikan perahu ini sangat laju dan stabil ketika membelah laut. Maka penggunaan perahu ini dalam perang di laut adalah lambang kebijaksaan orang-orang Maluku.

Armada perahu yang kecil tetapi laju dalam jumlah yang banyak dengan formasi perang laut yang tersusun telah berjaya mengepung dan menenggelamkan kapal-kapal Belanda di perairan Maluku.

Dengan itu, Sultan Nuku berjaya menewaskan dan mengusir Belanda dari kepulauan rempah itu yang selama ini berpusat di Ternate. Sepanjang hidupnya, Belanda tidak pernah berjaya menewaskannya dan baginda berjaya menguasai gugusan kepulauan di utara Maluku secara mutlak dengan armada perahu Kora-koranya.

Sultan Nuku mangkat pada tahun 1805. Kerana keunggulannya dalam perang di laut, nama baginda diabadikan pada kapal Tentera Laut Indonesia.


Bagaimana Srivijaya Menjadi Empayar Melayu Terluas?

Sriwijaya- Kerajaan orang Melayu yang tenggelam selama ratusan tahun sebelum ditemui kembali oleh George Coedes melalui tulisannya yang bertajuk Le Royaume de Crivijaya sekitar tahun 1918. Karanganya ini telah menamatkan pertikaian para sarjana sejarah mengenai apakah sebenarnya Sriwijaya.

Selama ini, ramai pengkaji menganggap Sriwijaya sebagai nama seorang raja. Namun pendedahan Coedes itu telah mengejutkan dunia akademik pada waktu itu.

Walaupun banyak lokasi yang berpotensi mengenai kedudukan Sriwijaya namun beberapa tokoh seperti Prof Dr Slamet Muljana berpendapat bahawa Palembang merupakan lokasi yang paling tepat sebagai Ibu Kota Kerajaan ini. Untuk membentuk sebuah kerajaan yang luas, maka pelbagai usaha telah dilakukan oleh pemerintah Sriwijaya untuk meluaskan jajahannya itu.

Saya percaya pada peringkat awal, Sriwijaya hanyalah sebuah kerajaan kecil yang hidup disamping kerajaan-kerajaan lain di nusantara. Apabila pemerintahan bertukar tangan kepada Jayanasa yang mempunyai cita-cita yang besar itu, maka bermulalah era penakluk.an Sriwijaya terhadap kerajaan lainnya.

Sri Jayanasa tahu bahawa kerajaan baginda di Palembang itu tidak akan berkembang maju kerana kedudukannya yang tidak strategik untuk kedatangan pedagang. Berbanding dengan jirannya Kerajaan Malayu ( Jambi ) yang pesat dengan kegiatan perdagangan, Palembang pada waktu itu lebih banyak menerima kedatangan sami Buddha berbanding kedatangan pedagang.

Oleh itu, baginda telah menggerakkan tenteranya untuk menyerang kerajaan-kerajaan yang memiliki pelabuhan yang kaya. Ser.angan pertama Jayanasa dipercayai ditujukan kepada Kerajaan Malayu di Jambi yang merupakan sebuah pelabuhan yang kaya di nusantara pada waktu itu sehingga menarik perhatian Khalifah Islam di Damsyik.

Tetapi ada juga yang berpendapat, Jayanasa bertindak menyerang beberapa kawasan sekitar kerajaannya seperti Bangka serta Lampung yang dibuktikan dengan penemuan prasasti persumpahan. Selepas men.akluk kawasan ini, baharulah Jayanasa menyerang Malayu dan menawannya.

Sera.ngan terhadap Malayu itu berkemungkinan berlaku sebelum tahun 682. Ini kerana pada tahun tersebut Jayanasa telah menggerakkan 20,000 tenteranya untuk menawan Minanga. Kemudiannya, Sriwijaya telah meluaskan kawasannya di Semenanjung Tanah Melayu dengan menyerang Kedah.

Kedah pada waktu itu merupakan pelabuhan yang pesat membangun dan memang menjadi salah satu target Jayanasa untuk memilikinya. Penakluk.an terhadap Kedah mungkin berlaku sebelum tahun 685. Ini kerana, menurut I Tsing, pada tahun 685 itu, Kedah sudah berada di  bawah kekuasaan Sriwijaya.

Pada tahun 686, Sriwijaya telah bertindak menyerang Taruma Negara iaitu Kerajaan Orang Sunda di Pulau Jawa. Pada tahun 775 pula, Sriwijaya telah menyerang Ligor dan berjaya mena.kluknya. Sebab itulah ada orang Chaiya, Thailand mengatakan bahawa Chaiya pernah menjadi pusat pemerintahan Sriwijaya bahkan nama Sriwijaya dengan Chaiya itupun mempunyai kemiripan. Selain itu, banyak tinggalan arkeologi “ art of Sriwijaya” yang dijumpai di kawasan ini.

Sekitar abad ke-8, Sriwijaya boleh mendabik dada kerana sudah menjadi Super-Power di Asia Tenggara. Kerajaan Chenla Air ( Khmer ) di Kemboja pun turut berada di bawah kekuasaannya. Bahkan Kun Lun (orang Melayu- Sriwijaya ) dan She po (Jawa) pernah bergabung tenaga untuk menyerang Utara Vietnam untuk menjaga monopoli perdagangannya di nusantara.

Kebanyakan kawasan nusantara telah berada di bawah kekuasaan Sriwijaya seperti Sumatera, Jawa Tengah, beberapa kawasan di Kepulauan Borneo, selatan Thailand serta Semenanjung Tanah Melayu.

O.W.Wolters memberi pendapat bahawa penakluk.an Sriwijaya ke atas kerajaan ini dilakukan bukanlah bertujuan perluasan kuasa semata-mata melainkan kerana ingin menguasai tempat strategik dalam jalur perdagangan antarabangsa di nusantara pada waktu itu.

Penguasaan laluan perdangangan cukup penting kepada Sriwijaya kerana kawasan Ibu Kotanya di Palembang itu sendiri bukanlah kawasan strategik untuk tujuan perdagangan. Oleh itu, dengan memiliki pelabuhan yang kaya pada waktu itu iaitu Malayu dan Kedah maka Sriwijaya boleh muncul sebagai kuasa ekonomi orang Melayu pada waktu itu.

Penguasaan terhadap kerajaan-kerajaan lain juga akan menjamin bekalan barangan untuk tujuan perdagangan di pelabuhan-pelabuhan Sriwijaya akan berterusan dan mencukupi.

Anda sebenarnya sedang membaca sebahagian daripada petikan buku terbaru kami, iaitu RAHSIA EMPAYAR MELAYU SRIVIJAYA. Ayuh beli sempena pra-tempah dan masih ada harga diskaun ini. Jom beli di shopee kami: Srivijaya: http://t.ly/9z3K


Menyelami Sejarah April Fool Yang Sebenar

Tidak ramai yang tahu asal usul April’s Fools. Lebih mengecewakan apabila umat Islam turut menyambutnya tanpa mengetahui nasib nenek moyang seagama yang dilumatkan teruk oleh tentera-tentera Ferdinand III dan Isabella I. Proksi-proksi mereka mengutuskan wain dan tembakau kepada Dunia Islam. Tetapi cukup pasal kejatuhan Islam di Andalusia, kerana peristiwa itu tiada kaitan langsung dengan April’s Fools.

Terdapat banyak pendustaan disebarkan yang mengatakan bahawa April’s Fools diciptakan untuk mengatakan bahawa umat Islam telah ditipu dan April’s Fools dibuat untuk menyambut kejatuhan Granada pada 1 April . Dan rata-ratanya ramai mempercayainya, berdasarkan amaun perkongsian yang diteliti.

Pertama sekali, Muhammad XII menyerahkan Emiriyah Granada, sekali kota dan Istana Alhambra pada 2 Januari, 1492. Itulah tarikh kejatuhan Granada, bukan 1 April seperti didendangkan. Perlu diingatkan bahawa rokok masih lagi belum wujud di Andalusia pada ketika ini.

Pendustaan kedua turut mengaitkan peristiwa yang sama, iaitu selepas kekalahan Islam, kuasa Kristian menjanjikan bahawa umat Islam akan dihantar ke Afrika, tetapi mereka memungkirinya lalu membakar kapal-kapal pada 1 April. Maka mereka menyambut April’s Fools untuk menghina umat Islam – ini adalah satu fitnah. Sungguhpun kuasa Islam jatuh pada 1492, arahan pertama yang menghalau umat Islam dikeluarkan pada April, 1609. Jangan bersorak lagi, kerana April tersebut bertarikhkan April 9, iaitu pada ketika Raja Philip III.

Itupun baginda menghalau golongan Morisco yang merupakan turun temurun umat Islam yang murtad kerana takutkan penghalauan atau hukuman mati daripada Ferdinand III dan Isabella I.

Asal usul April’s Fools Day masih lagi misteri. Sejarawan mengandaikan bahawa peristiwa ini bermula sejak 1582, apabila Perancis tukar sistem kalendar Julian ke Gregorian. Tidak ramai yang sedar bahawa tahun baru telah ditolak ke 1 Januari. Dan mereka akan dibahan jika menyambut peristiwa tahun baru semasa penghujung Mac hingga 1 April. ‘Pembahanan’ ini akan menyusuli sejenis ikan kertas yang akan diletakkan di belakang mereka – “poisson d’avril” (ikan April) sebagai simbol ikan yang mudah ditangkap dan orang yang mudah tertipu.

Sejarawan turut berpendapat bahawa peristiwa April’s Fools dapat ditemui daripada perayaan kuno seperti Hilaria, di Rom pada penghujung Mac. Ada juga spekulasi bahawa peristiwa ini terikat dengan ekuinoks, iaitu hari pertama Musim Bunga untuk Hemisfera Utara, apabila Alam Semulajadi menipu orang dengan cuaca berubah.

Apa-apa pun, peristiwa ini sampai Britain pada abad ke-18. Di Scotland, April’s Fools adalah peristiwa dua hari, bermula dengan upcara “hunting the gowk” iaitu apabila pengutus dihantar untuk menguruskan tugasan yang sebenarnya palsu, disambungkan dengan Hari Tailie iaitu apabila orang-orang diusik dengan tanda “tendang aku” atau ekor dilekatkan di belakang.

Makin lama, tradisi ini disambut satu dunia. Media siap membuat perakuan palsu lagi untuk menipu penonton. Semua ini adalah usikan, yang tiada kaitan dengan peperangan atau propaganda. Pada 1957, BBC siap menunjukkan petani-petani Switzerland sedang menuai mi spaghetti daripada pokok. Ramai juga yang ditipu. Sports Illustrated siap menipu seorang budak baru bernama Sidd Finch membaling bola selaju 168 batu sejam (270km/j). Pada 1998 pula, Burger King mempromosikan hidangan “Left-Handed Whopper” yang menyaksikan ramai pelanggan yang memesankan sandwich tersebut – tetapi itu hanyalah gurauan April semata-mata.

Apa-apa pun artikel ini bukanlah mahu menghalalkan fatwa yang dikeluarkan ke atas April Fool oleh para ulamak dan badan berautoriti agama di Malaysia kerana apa yang kami cuba betulkan di sini ialah kesalahan fakta yang asyik disebarkan di alam maya. Yang haram tetap haram hukumnya.

Islam ialah agama yang mengangkat kebenaran, maka berhujahlah atas nama kebenaran.


Sejarah Penciptaan Stestoskop

Seorang ahli perbuatan akan menggunakan peralatan khas untuk mendengar bunyi di dalam tubuh pesakit. Sebagai contoh, bunyi pernafasan, degupan jantung dan denyutan nadi, bunyi pergerakan usus dan bunyi dalam saluran darah.

Pada bahagian yang digunakan untuk diletakkan pada tubuh, ada dua jenis pelekap iaitu Bell dan Diafragma. Bell digunakan untuk mendengar bunyi berfrekuensi rendah, dan Diafragma untuk bunyi frekuensi tinggi.

Pada tahun 1816, Dr Rene Laennec telah mereka bentuk satu alat untuk kegunaannya semasa merawat pesakit. Beliau ialah seorang pakar perubatan daripada Perancis.  Beliau adalah seorang sarjana perubatan di Paris dan sempat menjadi murid beberapa tokoh perubatan terkenal seperti Guillaume Dupuytren dan Jean-Nicolas Corvisat.

Pada awal kurun ke-18, para ahli perubatan meletakkan telinga mereka pada dada pesakit untuk memeriksa dan mendengar bunyi jantung pesakit. Dalam satu buku yang ditulis oleh beliau, menceritakan bagaimana idea penciptaan peralatan ini boleh timbul.

Pada tahun 1816, beliau merawat seorang perempuan yang mengadu mengalami sakit dada. Beliau merasakan tidak selesa dengan proses rawatan memandang perbezaan jantina. Jadi dia menggunakan gulungan kertas berbentuk silinder dan meletakkan hujung gulungan kertas itu pada dada pesakit. Tanpa disangka, ianya menjadi satu penyelesaian dalam untuk satu masalah praktis dunia perubatan.

Dr. Laennec sangat kagum dengan hasil percubaannya itu. Disebabkan penggunaan kertas mendapat hasil yang kurang stabil, maka dia membuat satu silinder menggunakan kayu. Silinder kayu berongga berukuran panjang 30cm dan ukur lilit diameter 2cm, dan mempunyai tiga bahagian yang boleh dipisahkan. Ianya lebih baik daripada kertas dan mudah dibawa kemana-mana semasa melakukan rawatan. Beliau menamakan alat ciptaanya itu sebagai stethoscope. Stethos dalam bahasa greek bermaksud dada, manakala Scopos bermaksud rawatan.

Pada tahun 1840, Dr Golding Bird menambahbaik rekaan stetoskop Dr Laennec. Dia menggunakan satu tiub panjang dan bersambung dengan satu alat pendengaran. Ianya lebih fleksibel dan memudahkan kerja doktor. Ianya diberi nama snake ear trumpet.

Kemudian, Dr. Arthur Leared menambah satu lagi alat pendengaran supaya boleh digunakan pada kedua belah telinga doktor. Inovasinya dipamerkan di Great Exhibition in 1851. Kemudian Dr George Cammann memasarkan peralatan ini secara komersial pada tahun 1852.

*Penghasilkan stetoskop menggunakan tiub getah yang fleksibel dipengaruhi dengan import getah dari Tanah Melayu. Pameran Dr. Arthur Leared dikatalog dengan tajuk “Double stethoscope made of gutta-percha”.

Sekitar tahun 1845, satu rekabentuk satu model stetoskop diperkenalkan dengan dua tiub pelekap. Para doktor boleh menggunakannya untuk mendengar dua bunyi pada masa yang sama. Sebagai contoh, bunyi jantung dan bunyi paru-paru.

Seratus tahun selepas itu, seorang prosefor dari Harvard iaitu David Littmann melakukan inovasi terbaru untuk peralatan ini.  Beliau bekerjasama dengan satu syarikat bernama 3M. Bahan yang digunakan untuk peralatan ini lebih ringan dan memudahkan untuk dibawa. Tiub panjang yang diperbuat daripada getah yang fleksibel menyambungkan tiub telinga dan pelekap. Ianya juga mempunyai dua jenis tempat pelekap di dada pesakit, iaitu bell dan diafragma.

Rekaan ini digunakan sehingga sekarang oleh para ahli perubatan. Malah syarikat ini juga masih beroperasi sehingga hari ini.

Untuk memudahkan kerja para ahli perubatan, peralatan ini terus ditambahbaik. Inovasi hari ini ialah rekaan stetoskop elektronik yang boleh mengawal kekuatan bunyi, mengira degupan jantung dan merekod maklumat itu.

RUJUKAN:


Mengenali Kumpulan Ukays

Kumpulan U.K’s merupakan kumpulan post rock
kapak yang popular di era 90an. Dikatakan post rock kapak di sini kerana
kumpulan ini muncul selepas tamatnya era rock kapak selepas Menteri Penerangan
pada masa itu, Datuk Mohamed Rahmat menggunting rambut Awie dan Amy Search
dalam rancangan Selamat Pagi Malaysia.

Adapun begitu, ramai peminat Ukays ini mengenali kumpulan ini sejak lagu cinta tiga segi, Di Sana Menanti Di Sini Menunggu dan lagu berkahwin poligami, Pahit Akan Manis Akhirnya, mengenali kumpulan ini sekitar tahun 1994. Hakikatnya, kumpulan ini sebenarnya dah wujud sejak 1989 lagi.

Nama Ukays ini datang dari kawasan mereka
tinggal, iaitu Ulu Kelang, atau nama popularnya Ukay.Album pertama mereka, Tinggal Irama
diterbitkan pada tahun 1989, dengan penyanyi asalnya Zul. Namun dengan
penjualan albumnya tak sampai 1,000 unit, album ini terus dianggap flop.

Siapa ada album ni, dia memang rare. Saya
pun tak ada album ini.

Melihat kepada kegagalan ini, komposer baru
naik pada masa itu, Saari Amri mencari vokalis lain dan berjumpa dengan vokalis
kumpulan Analisa, Amir untuk menyertai kumpulan ini.

Saari Amri pun mengasaskan syarikat
rakaman, Mekar Production dan seterusnya bersama Ukays merakamkan album pertama
mereka bersama Amir, iaitu Mencari. Antara lagu hits dalam album ini ialah
Kembali Mencari, Bisa Cinta Luka dan Kuasa.

Album ini dilancarkan pada tahun 1992,
namun sambutannya tidak seperti yang diharapkan. Pun begitu, album ini
jualannya lebih baik daripada Tinggal Irama, dengan 15,000 unit terjual.

Album kedua mereka mencapai rekod paling cemerlang. Album Bisa Berbisa, mencapai 350,000 unit menerusi kejayaan killer hit seperti Di Sana Menanti Di Sini Menunggu, Seksa, Kau Satu-Satunya dan Siapa Yang Rampas Cintamu, dan mewarnai zeitgeist 90an dalam muzik Melayu.

Kini album tersebut mencapai 400,000 unit, paling tertinggi sebelum Raihan Puji-Pujian memotong pada tahun 1996. Pun begitu, isu royalti album menjadi isu kumpulan ini berpecah. Pada asalnya kontrak asalnya RM0.50 untuk satu unit, pihak Mekar Production menaikkan kepada RM0.75, namun anggota kumpulan tidak berpuas hati dan mahukan RM1 untuk satu unit.

Ukays kemudian bertukar nama ke U.K’s
dengan line-up yang baru. Pada tahun 1995, Amir selaku vokalis bersama Amy
selalu gitaris, kekal sementara drummer Amirul, pemain bass Olley dan pemain
gitar rhythm Daniel menggantikan lineup lama, dengan album Tajam Menikam.

Album kali ini mencapai kejayaan dengan
250,000 unit terjual. Lagu seperti Sebak, Rhythm Si Jantung Hati dan Pahit Akan
Manis Akhirnya masih lagi hit dan diterima ramai orang. Pun begitu persaingan
dengan band yang bunyi lebih kurang sama seperti Slam, Umbrella, Scan, Spring
dan Scoin disamping cetak rompak menjadikan album ini tidak mencapai rekod Bisa
Berbisa.

Tetapi kejayaan album ini sebenarnya lebih terserlah di Indonesia, kerana di sana album ini terjual kira-kira 700,000 unit. Bahkan beberapa kumpulan seperti Sheila On 7, Padi dan Peter Pan mengakui U.K’s adalah salah satu influence muzik mereka.

Pada tahun 1996, album Panas Berpanjangan
diterbitkan dengan 175,000 unit terjual. Konflik dalaman kumpulan ini disamping
tidak puas hati dengan pengurusan Mekar Production menyebabkan anggota baru
semua keluar kumpulan, dan menyertai Ambang Klasik, syarikat rakaman TV3,
dengan menggunakan Rahmad Mega sebagai vokalis baru.

Amir seorang yang setia dengan Saari Amri
dan bersama syarikat yang diasaskan Saari, Kumbang Production, dan melancarkan
album solo pada tahun 1997 berjudul Cuma Aku Yang Hidup. Lagu popular dalam
album ini ialah Kerana Pepatah Lukaku Berdarah.

Pun begitu, kerana krisis ekonomi Asia pada
1997, album ini kurang mendapat sambutan. Album seterusnya pada tahun 2000
berjudul Pijar Kasmaran terjual 15,000 unit di Malaysia dan 50,000 unit di
Indonesia. Album Pijar Kasmaran juga tersenarai dalam calon Album Terbaik AIM,
namun tewas dengan Formula Luar Biasa dari KRU.

Pada tahun 2001, tragedi menimpa Amir apabila terlibat dalam kemalangan di Yong Peng. Sejak itu, Amir mula menyepikan diri, dan sekali sekala muncul di khalayak ramai.

Pun begitu, UK’s masih bergerak namun
walaupun Amy meneruskan kumpulan itu dengan album Kembali Berbisa pada 2011,
tetapi orang ramai masih mengenali suara Amir kalau mendengar lagu UK’S.